[pic] | KUMMISSJONI TAL-KOMUNITAJIET EWROPEJ | Brussel 5.12.2008 KUMM(2007) 766 finali 2007/0280 (COD) Proposta għal DIRETTIVA TAL-PARLAMENT EWROPEW U TAL-KUNSILL dwar il-koordinazzjoni tal-proċeduri għall-għoti ta’ ċerti kuntratti pubbliċi ta’ xogħlijiet, provvisti u servizzi fl-oqsma tad-difiża u s-sigurtà (preżentata mill-Kummissjoni) {SEG(2007) 1598}{SEG(2007) 1599} MEMORANDUM TA’ SPJEGAZZJONI 1) Kuntest tal-proposta - Ir-raġunijiet u l-għanijiet tal-proposta Il-ħolqien ta’ suq Ewropew għat-tagħmir tad-difiża huwa fattur ewlieni biex jappoġġja l-Politika Ewropea għas-Sigurtà u d-Difiża (ESDP). Fil-qasam tal- appalti pubbliċi, dan jeħtieġ qafas leġiżlattiv Ewropew ġdid adatt għall-għoti ta’ kuntratti pubbliċi sensittivi fl-oqsma tad-difiża u s-sigurtà. Id-Direttiva preżenti timmira li tistabbilixxi dan il-qafas, billi timla n-nuqqasijiet fil-qafas leġiżlattiv fis-seħħ, li ġew enumerati mill-Kummissjoni wara konsultazzjoni mal-partijiet ikkonċernati. Il-kuntratti pubbliċi preċedenti fl-oqsma tad-difiża u s-sigurtà attwalment jaqgħu taħt l-ambitu ta’ applikazzjoni tad-Direttiva 2004/18/KE[1], suġġetti għall-eċċezzjonijiet li jikkorrispondu mas-sitwazzjonijiet previsti mill-Artikoli 30, 45, 46, 55 u 296 tat-Trattat. Il-Qorti tal-Ġustizzja, permezz ta’ ġurisprudenza stabbilita, iddeċidiet b’mod ċar li r-rikors għal derogi tal-liġi Komunitarja, inkluża dik speċifikata fl-Artikolu 296 tat-Trattat, għandu jkun limitat għal ipoteżijiet eċċezzjonali u ddefiniti b’mod ċar. Issa, fl-oqsma tad-difiża u s-sigurtà, id-Direttiva 2004/18/KE rarament tiġi applikata mill-Istati Membri, li jinvokaw l-eżenzjonijiet imsemmija kemm fl-Artikolu 296 tat-Trattat, għall-kuntratti pubbliċi tad-difiża, kif ukoll fl-Artikolu 14 tad-Direttiva, għall-kuntratti pubbliċi tas-sigurtà. Id-derogi, li allura, skond it-Trattat u l-ġurisprudenza tal-Qorti, għandhom jikkostitwixxu eċċezzjoni, fil-prattika, huma r-regola. B’riżultat ta’ dan, il-maġġoranza tat-tagħmir tad-difiża u s-sigurtà jinxtara fuq bażi ta’ regoli u proċeduri ta’ għotjiet nazzjonali mhux koordinati. Dawn id-dispożizzjonijiet huma differenti ħafna fir-rigward ta’ pubblikazzjoni, ta’ proċeduri ta' appalt, ta’ kriterji ta’ għażla u ta’ għoti, eċċ. Dan in-nuqqas ta' eteroġeneità ġuridika jikkostitwixxi ostaklu kbir għat-twaqqif ta’ Suq Ewropew tat-Tagħmir tad-Difiża u tiftaħ il-bieb biex il-prinċipji tat-Trattat ma jiġux rispettati, b’mod partikolari dawk tat-trasparenza, tan-non-diskriminazzjoni u ta’ l-ugwaljanza ta’ trattament, f’sezzjonijiet vasti tas-swieq tad-difiża fl-Ewropa. L-użu estensiv ta’ dawn id-derogi ġej fil-parti l-kbira mill-fatt li d-Direttiva 2004/18/KE, minkejja t-titjib li sarilha meta mqabbla mar-regoli ta’ koordinazzjoni li kienu fis-seħħ preċedentement, ma tikkunsidrax b’mod adegwat l-eżiġenzi speċifiċi li ċerti akkwisti ta’ beni u prestazzjonijiet fl-oqsma tad-difiża u s-sigurtà jridu jissodisfaw. L-għan tal-Kummissjoni għalhekk huwa li tillimita, fl-oqsma tad-difiża u s-sigurtà, ir-rikors għall-eżenzjonijiet mit-Trattat u mid-Direttiva 2004/18/KE għal każijiet eċċezzjonali, b’konformità mal-ġurisprudenza tal-Qorti, filwaqt li tirrispetta l-interessi tas-sigurtà ta’ l-Istati Membri. Il-proposta preżenti għalhekk timmira biex tintroduċi strument ġuridiku ġdid adatt għan-natura speċifika ta’ akkwisti sensittivi u li għalihom l-għoti tal-kuntratti jinkludi eżiġenzi u prekawzjonijiet partikulari; l-Istati Membri għalhekk ikollhom għad-dispożizzjoni tagħhom qafas komuni ta’ regoli tal-appalt li jiggarantixxi kemm l-applikazzjoni tal-prinċipji tat-Trattat KE kif ukoll li jiġu kkunsidrati l-partikularitajiet proprji ta’ dawn l-akkwisti, bħas-sigurtà ta’ l-informazzjoni, is-sigurtà tal-provvista u l-flessibbiltà meħtieġa għall-proċeduri. - Il-kuntest ġenerali Fl-1996 u l-1997, il-Kummissjoni Ewropea ppreżentat żewġ Komunikazzjonijiet dwar l-industriji marbuta mad-difiża, bil-għan li tinkoraġġixxi r-ristrutturazzjoni u t-twaqqif ta’ suq Ewropew effikaċi tat-tagħmir tad-difiża. Minn dawn kienu ħarġu proposti u azzjonijiet konkreti dwar ċerti aspetti tal-kwistjoni. F’dak li għandu x’jaqsam mar-riformi prinċipali, madankollu, ċerti Stati Membri iġġudikaw kull azzjoni fuq livell Ewropew bħala prematura. Fi tmiem ta’ perjodu ta’ trasformazzjoni f'dan is-settur u fil-qafas istituzzjonali ta’ l-Unjoni Ewropea, notevolment it-tnehdija ta’ Politika Ewropeja għas-Sigurta' u Difiża (ESDP) reali, il-Parlament Ewropew, f’Riżoluzzjoni ta’ l-10 ta’ April 2002, stieden lill-Kummissjoni biex tittratta l-kwistjoni ta’ l-armamenti f’Komunikazzjoni ġdida. Fil-Ħarifa ta’ l-2002, il-Konvenzjoni dwar il-Futur tal-Ewropa ħolqot grupp ta’ ħidma dwar il-kwistjonijiet tad-difiża, ippresedut mill-Kummissarju Ewropew Michel Barnier. Ir-rapport ippreżentat mill-grupp[2] jenfasizza li l-kredibbiltà tal-Politika Ewropea għad-Difiża tistrieħ fuq l-eżistenza u l-iżvilupp tal-kapaċitajiet Ewropej fil-qasam tad-difiża u fuq ir-rinfurzar tal-bażi industrijali u teknoloġika Ewropeja fis-settur tad-difiża. Għal dan il-għan, l-Aġenzija Ewropea tad-Difiża (AED), prevista inizjalment fl-abbozz tal-Kostituzzjoni Ewropea, inħolqot f'Lulju 2004 u turi d-determinazzjoni ta’ l-Istati Membri li jiżviluppaw il-kapaċitajiet tagħhom tad-difiża. B’mod parallel ma’ l-isforzi magħmula mill-Istati Membri, il-Kummissjoni, permezz tal-Komunikazzjoni tagħha ta’ l-2003 intitolata “ Lejn politika ta’ l-Unjoni Ewropea fir-rigward ta’ tagħmir tad-difiża ”[3], nidiet seba’ inizjattivi bil-ħsieb li twaqqaf suq Ewropew għat-tagħmir tad-difiża iktar effikaċi. F’din il-Komunikazzjoni, il-Kummissjoni enfasizzat il-ħtieġa li jingħata bidu għal riflessjoni fuq kif jistgħu jittejbu l-akkwisti ta’ tagħmir tad-difiża u ħabbret l-adozzjoni ta’ komunikazzjoni interpretattiva fl-ambitu tal-applikazzjoni ta’ l-Artikolu 296 tat-Trattat, u t-tħejjija ta’ Green Paper li sservi bħala bażi ta’ diskussjoni mal-partijiet kollha interessati sabiex jintlaħaq ftehim dwar ir-regoli li għandhom jiġu applikati għall-għoti ta’ kuntratti pubbliċi ta’ tagħmir tad-difiża, skond il-grad ta’ sensittività tagħhom. Fl-2004, il-Kummissjoni ppubblikat Green Paper imsejħa “ L-appalti pubbliċi tad-Difiża ”[4]. Fit-tmiem tal-konsultazzjoni, il-Kummissjoni kienet irċeviet erbgħin kontribuzzjoni minn sittax-il Stat Membru, istituzzjonijiet u intrapriżi. Fl-2005, wara analiżi ta’ dawn il-kontribuzzjonijiet u riflessjoni dwar id-djalogu li sar mal-gruppi kkonċernati, hija ppubblikat Komunikazzjoni “ dwar ir-riżultati tal-konsultazzjoni imnehdija mill-Green Paper dwar l-appalti tad-difiża u l-inizjattivi futuri tal-Kummissjoni ”[5]. Dawn il-kontribuzzjonijiet ikkonfermaw l-opportunità ta’ Komunikazzjoni interpretattiva dwar l-applikabbiltà ta’ l-Artikolu 296 tat-Trattat - adottat fl-2006[6] - u wrew il-ħtieġa li jkun hemm regoli Komunitarji għall-appalti tad-difiża, li jikkunsidraw l-ispeċifiċitajiet ta’ ċerti akkwisti magħmula f’dan is-settur. Il-konsultazzjonijiet mal-partijiet ikkonċernati ġibdu l-attenzjoni lejn l-eżistenza ta’ eżiġenzi simili għall-akkwisti ta' natura mhux militari ddestinati għas-sigurtà, li għalihom ukoll jeħtieġ li tingħata risposta leġiżlattiva fuq livell Ewropew. Fil-fatt, hekk kif innota l-Kunsill Ewropew fl-Istrateġija Ewropea tas-Sigurtà “ Ewropa Żgura f’Dinja Aħjar ” fl-2003, it-tfaċċar ta’ theddid transnazzjonali u asimmetriku, bħat-terroriżmu u l-kriminalità organizzata, qiegħed iċajpar il-fruntiera bejn sigurtà esterna u interna, militari u mhux militari u titlob tweġiba komprensiva. Barra minn hekk, għall-ġlieda kontra dan it-theddid, il-forzi mhux militari tas-sigurtà jużaw tagħmir li, minn aspett teknoloġiku, jista' jitqabbel ma' tagħmir tad-difiża. B’riżultat ta’ dan, l-appalti għas-sigurtà huma kkaratterizzati dejjem iktar minn sensittività, notevolment f’termini ta’ kumplessità u kunfidenzjalità, li jagħmluhom simili għall-akkwisti ddestinati għad-difiża. - Id-dispożizzjonijiet fis-seħħ fil-qasam tal-proposta Attwalment, il-kuntratti li huma suġġetti għal din il-proposta huma rregolati skond id-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 dwar il-koordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi. - Konsistenza ma' politiki oħra Il-proposta tagħmel parti mill-politika tas-suq intern u għandha ttejjeb l-ESDP u l-politika industrijali Ewropea. Hija tagħmel parti wkoll mill-qafas tas-seba’ oqsma ta’ politika identifikati mill-Kummissjoni fl-2003 fil-Komunikazzjoni “ Lejn politika tat-tagħmir tad-Difiża tal-Unjoni Ewropea ” u hija komplementari ma’ inizjattivi oħrajn tal-Kummissjoni marbuta mas-suq tad-difiża u ma’ l-industrija. 2) Il-konsultazzjoni mal-partijiet interessati u l-valutazzjoni ta’ l-impatt - Il-konsultazzjoni mal-partijiet interessati Mill-bidu ta’ l-inizjattiva tagħha dwar l-appalti tad-difiża fl-2003, il-Kummissjoni ħadet ħsieb li jsiru dikussjonijiet profondi mal-partijiet ikkonċernati kollha, li wasslu għal din il-proposta. Il-konsultazzjonijiet saru fil-qafas tal-Kumitat Konsultattiv għall-Kuntratti Pubbliċi (ACPC), permezz ta’ l-EDA, u waqt laqgħat bilaterali ma’ l-Istati Membri u l-industrija Ewropea. Kien hemm ukoll kuntatti regolari mal-membri tal- kumitat tal-Parlament Ewropew dwar is- Suq Intern u l-Ħarsien tal-Konsumatur. Il- Green Paper fuq “ Il-kuntratti pubbliċi tad-difiża ” ġiet imfassla fuq bażi ta’ pariri ta' esperti kemm mill-Istati Membri kif ukoll mill-industrija Ewropea (ara hawn taħt). Dan imbagħad wassal għal konsultazzjoni vasta, li għaliha wieġbu erbgħin parti (Stati Membri, intrapriżi u partijiet oħra). Il-Kummissjoni b'hekk setgħet tkompli l-ħidma tagħha fuq il-bażi tar-riżultati ta' din il-konsultazzjoni. L-Istati Membri pparteċipaw b’mod attiv fit-tħejjija tal-Komunikazzjoni interpretattiva adottata f’Diċembru 2006 u kienu mistiedna mill-Kummissjoni biex jikkummentaw fuq l-ewwel verżjoni tat-test li tqassam lilhom waqt l-ACPC. Bl-istess mod, il-partijiet interessati kollha kienu nvoluti mill-qrib fit-tħejjija tal-proposta preżenti, permezz ta’ għadd ta’ numru kbir ta' laqgħat multilaterali u bilaterali u billi bagħtu tweġibiet bil-miktub għal erba’ dokumenti indirizzati lill-membri ta’ l-ACPC. Barra minn hekk, l-gvernijiet u l-intrapriżi ġew ikkonsultati bħala parti mill-valutazzjoni ta’ l-impatt permezz ta’ ħames studji kkummissjonati lil konsulenti esterni, li koprew l-aspetti kollha tal- appalti tad-difiża ( talba, offerta, qafas regolatorju u prodotti). - Ġabra u użu ta’ kompetenzi esperti Bejn Jannar u April 2004, il-Kummissjoni organizzat sitt sessjonijiet ta’ diskussjoni ma’ gruppi ta’ esperti mill-gvernijiet ta’ l-Istati Membri u ta’ l-industrija Ewropea sabiex tiġbor informazzjoni dwar il-prassi attwali fil-qasam tal-appalti tad-difiża. Dawn is-sessjonijiet ittrattaw l-“identifikazzjoni tal-karatteristiċi u tad-dimensjonijiet ekonomiċi tas-swieq tad-difiża”, “ir-regoli tal-appalti pubbliċi tad-difiża fuq livell nazzjonali, intergovernattiv u Komunitarju” u “t-triq li għandha tiġi segwita għal strument Komunitarju - dwar l-appalti tad-difiża”. - Il-valutazzjoni ta’ l-impatt Matul il-valutazzjoni ta’ l-impatt tagħha, il-Kummissjoni kkunsidrat tliet għażliet: ma tieħu ebda azzjoni Komunitarja, tadotta miżura mhux leġiżlattiva u tadotta miżura leġiżlattiva. Il-miżuri mhux leġiżlattivi kkunsidrati kienu jinkludu komunikazzjoni interpretattiva li tiċċara l-applikazzjoni ta’ l-Artikolu 14 tad-Direttiva 2004/18/KE fil-qasam tas-sigurtà, politika iktar stretta dwar l-infrazzjonijiet u programm ta’ taħriġ għall-awtoritajiet kontraenti u l-persunal tal-Kummissjoni biex ikunu jistgħu jagħrfu jimxu fuq il-Komunikazzjoni interpretattiva dwar l-applikazzjoni ta’ l-Artikolu 296 tat-Trattat. Il-miżuri leġiżlattivi kkunsidrati jinkludu regolament, direttiva settorjali li tapplika għall-awtoritajiet kontraenti kollha fl-oqsma tad-difiża u s-sigurtà, direttiva awtonoma li tapplika għall-kuntratti tad-difiża u s-sigurtà sensittivi u, fl-aħħarnett, Direttiva li temenda d-Direttiva 2004/18/KE sabiex jiddaħħlu fiha r-regoli ġodda speċifiċi li japplikaw għal dawn il-kuntratti. Il-Kummissjoni mill-bidunett skartat l-għażla ta’ miżuri mhux leġiżlattivi. Għalkemm utli, dawn waħidhom ma kinux ikunu biżżejjed biex inaqqsu l-użu ta’ derogi bbażati fuq l-Artikolu 296 tat-Trattat u l-Artikolu 14 tad-Direttiva 2004/18/KE. Dan il-għan jista jinkiseb biss jekk il-liġi Komunitarja dwar l-appalti pubbliċi tinkludi regoli adattati apposta għan-natura speċifika ta’ kuntratti pubbliċi sensittivi tad-difiża u s-sigurtà. Billi attwalment ma jeżistux regoli bħal dawn, dawn iridu jinħolqu, u dan jitlob l-adozzjoni ta’ miżura ta’ natura leġiżlattiva. Bl-istess mod, kieku il-Kummissjoni ma ħadet ebda azzjoni, l-applikazzjoni estensiva ta’ l-eżenzjonijiet, għall-kuntratti pubbliċi tad-difiża u s-sigurtà, mir-regoli tas-suq intern, mingħajr dubju tkompli tippersisti. Fuq bażi tal-qafas ġuridiku attwali, il-parti l-kbira tal-kuntratti tad-difiża u s-sigurtà għalhekk ma jiggwadannjawx la fit-trasparenza u lanqas fil-ftuħ. Ir-raġunijiet li ggwidaw lill-Kummissjoni fl-għażla tagħha tat-tip ta’ strument leġiżlattiv huma spjegati fil-parti kkonċernata (“l-għażla ta’ l-istrumenti”). Minbarra l-kwistjoni ta’ l-istrument, il-Kummissjoni kkunsidrat għadd ta’ għażliet sekondarji li jikkonċernaw: ° l-ambitu ta’ l-applikazzjoni tar-regoli l-ġodda; ° il-kontenut tagħhom, b’mod partikolari fir-rigward tas-sigurtà tal-provvista, is-sigurtà ta’ l-informazzjoni u l-proċeduri ta’ għoti. L-għażliet relatati ma’ l-ambitu ta’ applikazzjoni ġew evalwati fid-dawl tal-għan li jiġi llimitat l-użu tad-derogi mir-regoli Komunitarji għal każijiet eċċezzjonali, filwaqt li jiġi rispettat id-dritt ta’ l-Istati Membri li ma japplikawx ir-regoli Komunitarji għal raġunijiet ta’ ħarsien tal-interessi tas- sigurtà essenzjali tagħhom tas-sigurtà. L-għażliet differenti dwar il-kontenut tar-regoli l-ġodda, b’mod partikolari fir-rigward tas-sigurtà tal-provvista, tas-sigurtà ta’ l-informazzjoni u tal-proċeduri ta’ għoti, ġew evalwati bil-għan li jiġi żgurat l-ogħla livell kemm jista’ jkun possibbli ta’ trasparenza, ta’ ugwaljanza ta’ trattament u ta’ non-diskriminazzjoni fil-kuntratti sensittivi tad-difiża u s-sigurtà. Madankollu, dan l-għan m’għandux ikun ta' detriment għall-interessi tas-sigurtà leġittimi fl-Istati Membri. Din id-direttiva ser ittejjeb b’mod sostanzjali l-qafas regolatorju tal-appalti pubbliċi tad-difiża u s-sigurtà. Hija ser tippermetti l-koordinazzjoni tal-liġijiet nazzjonali f’dan il-qasam u tiżgura r-rispett tal-prinċipji ta’ trasparenza, ta’ ugwaljanza ta’ trattament u ta’ non-diskriminazzjoni. Barra minn hekk, il-valutazzjoni ta’ l-impatt uriet effetti limitati ħafna fuq l-ispejjeż amministrattivi ta’ l-awtoritajiet kontraenti u ta’ l-intrapriżi. Iż-żidiet eventwali fl-ispejjeż marbuta ma’ l-introduzzjoni tar-regoli l-ġodda għandhom ikunu limitati u jħallu post, fuq medda medja jew twila ta’ żmien, għal tnaqqis fl-ispejjeż amministrattivi ta’ l-intrapriżi, u b’mod partikolari, ta’ l-intrapriżi ta’ daqs żgħir u medju. Iktar ftuħ tas-swieq tad-difiża u s-sigurtà għandu, minn aspett ekonomiku, itejjeb iċ-ċansijiet ta’ l-intrapriżi li jieħdu kuntratti fi Stati Membri oħrajn, biex b’hekk dawk li huma l-aktar kompetittivi jkunu jistgħu jilħqu ekonomiji ta’ skala u jiżviluppaw l-attivitajiet tagħhom. L-ispejjeż unitarji ta’ produzzjoni għandhom jitnaqqsu, u għalhekk il-prodotti Ewropej isiru iktar kompetittivi fuq is-suq dinji. L-akkwisti tal-awtoritajiet kontraenti jkunu ekonomikament aktar vantaġġużi. Fl-aħħarnett, il-flus ta’ dawk li jħallsu t-taxxi jintefqu b’mod iktar effikaċi u ċ-ċittadini ta’ l-UE jkunu mħarsa aħjar mit-theddid li jtaqqal is-sigurtà tagħhom. Id-dispożizzjonijiet ta' din il-proposta mhux se jimmodifikaw ir-relazzjonijiet kummerċjali internazzjonali u, b’mod partikolari, transatlantiċi, fl-oqsma tad-difiża u s-sigurtà. Dawn ir-relazzjonijiet huma rregolati mill-ftehimiet milħuqa fi ħdan l-Organizzazzjoni Dinjija tal-Kummerċ (WTO) u, notevolment, mill-Ftehim dwar l-Appalti Pubbliċi (GPA). Kuntratti pubbliċi sensittivi mgħotija mill-awtoritajiet kontraenti li joperaw fis-settur tad-difiża, jiġifieri kuntratti għall-provvista ta’ armi, ta’ munizzjon u ta’ materjal tal-gwerra, huma esklużi mill-ambitu ta’ l-applikazzjoni ta’ dan il-ftehim. Il-kuntratti ta' sigurtà pubblika jistgħu, min-naħa tagħhom, ikunu eżentati każ b’każ mill-applikazzjoni ta’ dan il-ftehim fuq bażi ta’ l-Artikolu XXIII tiegħu. L-awtoritajiet kontraenti kkonċernati minn din il-proposta jżommu għalhekk id-dritt li jiddeċiedu jekk jistednux jew le operaturi ekonomiċi minn pajjiżi terzi. 3) elementi ġuridiċi tal-proposta - Ġabra fil-qosor tal-miżuri proposti Din il-proposta ta’ direttiva tapplika għall-kuntratti pubbliċi sensittivi ta’ provvisti, servizzi u xogħlijiet fl-oqsma tad-difiża u s-sigurtà. Il-limiti ta’ applikazzjoni proposti huma l-istess bħal dawk applikati attwalment fuq livell Komunitarju skond id-Direttiva 2004/18/KE. Din il-proposta hija bbażata fil-parti l-kbira fuq l-istruttura u l-filosofija tad-Direttiva 2004/18/KE, iżda tippreżenta ċertu numru ta’ speċifiċitajiet addattati għall-karatteristiċi tal-kuntratti pubbliċi sensittivi tad-difiża u s-sigurtà. Dawn l-ispeċifiċitajiet jipprovdu, minn naħa, iktar flessibbiltà għall-awtoritajiet kontraenti u, min-naħa l-oħra, is-salvagwardji meħtieġa biex jiggarantixxu s-sigurtà ta’ l-informazzjoni u tal-provvista. Id-dispożizzjonijiet ewlenin ta’ din il-proposta jikkonċernaw: ° il-bżonn ta' proċeduri: il-proċedura nnegozjata bil-pubblikazzjoni ta' avviż ta' kuntratt hija awtorizzata mingħajr ġustifikazzjoni partikolari sabiex toffri l-flessibbiltà meħtieġa għall-għoti ta’ kuntratti sensittivi tad-difiża u s-sigurtà. Jistgħu jintużaw ukoll il-proċedura ristretta u d-djalogu kompetittiv. Il-proċedura miftuħa, li timplika t-tqassim ta’ l-ispeċifikazzjonijiet lill-operaturi kollha li jitolbuha, madankollu ġiet ikkunsidrata bħala mhux adatta għall-eżiġenzi ta’ kunfidenzjalità u ta’ sigurtà ta’ l-informazzjoni marbuta ma’ dawn is-swieq. ° is-sigurtà tal-provvista: il-ħtiġijiet partikolari ta’ l-Istati Membri fir-rigward tas-sigurtà tal-provvista għall-kuntratti pubbliċi sensittivi fl-oqsma tad-difiża u s-sigurtà jiġġustifikaw id-dispożizzjonijiet speċifiċi, kemm fuq il-livell ta’ eżiġenzi kuntrattwali kif ukoll tal-kriterji ta’ l-għażla tal-kandidati. ° is-sigurtà ta’ l-informazzjoni: bl-istess mod, in-natura ta’ sikwit kunfidenzjali ta’ l-informazzjoni marbuta mal-kuntratti pubbliċi sensittivi tad-difiża u s-sigurtà timponi salvagwardji, li japplikaw kemm għall-proċedura ta’ għoti nnifisha, għall-kriterji ta’ l-għażla tal-kandidati u għall-eżiġenzi kuntrattwali ta’ l-awtoritajiet kontraenti. - Il-bażi ġuridika Il-bażi ġuridika hija kkostitwita mill-Artikolu 47, paragrafu 2, l-Artikoli 55 u 95 KE, billi dawn huma dispożizzjonijiet li għandhom l-għan li jiżguraw li l-proċeduri użati għall-appalti pubbliċi ta’ oġġetti u servizzi jirrispettaw il-prinċipji tal-moviment ħieles ta’ oġġetti, tal-libertà ta’ stabbiliment u tal- libertà tal-provvista tas-servizzi. - Il-prinċipju tas-sussidjarjetà B’konformità mar-riżultati tal-konsultazzjonijiet li saru dawn l-aħħar snin, fuq il-livell Komunitarju dehret il-ħtieġa ta' azzjoni leġiżlattiva sabiex tiġi introdotta direttiva li tikkoordina il-proċeduri Komunitarji għall-għoti ta' kuntratti relatati ma’ l-akkwisti sensittivi fl-oqsma tad-difiża u s-sigurtà. Għan bħal dan ma jistax jintlaħaq la jekk wieħed jastjeni milli jaġixxi u lanqas minn azzjoni ta’ l-Istati Membri. Għalhekk hemm il-ħtieġa ta’ inizjattiva leġiżlattiva biex ittemm sitwazzjonijiet ta' ksur li jkunu oriġinaw min-nuqqas ta dispożizzjonijiet Komunitarji ta’ koordinazzjoni tal-proċeduri tal-appalti pubbliċi attwalment applikabbli. - Il-prinċipju tal-proporzjonalità L-istrument magħżul huwa direttiva, li tħalli lill-Istati Membri marġni ta’ flessibbiltà fl-implimentazzjoni tiegħu. Id-dispożizzjonijiet previsti huma l-istess bħal dawk tad-Direttiva 2004/18/KE f’dak li għandu x’jaqsam ma’ l-oqsma ta’ din il-proposta. Barra minn hekk, id-dispożizzjonijiet li jikkunsidraw b’mod speċifiku l-partikularitajiet relatati ma’ l-oqsma tad-difiża u s-sigurtà jħallu lill-Istati Membri u lill-awtoritajiet kontraenti marġni ta’ stima sinifikanti dwar l-għażliet li għandhom isiru għal-finijiet ta’ l-għoti tal-kuntratti tagħhom. Sakemm id-dispożizzjonijiet tad-direttiva jiġu applikati bis-sħiħ, it-traspożizzjoni tagħhom fil-liġi nazzjonali għandha tippermetti lil kull Stat Membru li jikkunsidra l-ispeċifiċità u l-karatteristiċi ta’ l-akkwisti sensittivi tagħhom fl-oqsma tad-difiża u s-sigurtà. - L-għażla ta’ l-istrumenti Billi l-bażi ġuridika huma l-Artikolu 47, paragrafu 2, l-Artikoli 55 u 95 tat-Trattat KE, ir-rikors għal regolament għad-dispożizzjonijiet applikabbli kemm għall-appalti ta’ oġġetti kif ukoll għall-appalti ta’ servizzi ma jkunx permess mit-Trattat. B’riżultat ta’ dan, ġiet proposta direttiva bħala l-instrument propizju. Billi l-għan huwa li jittejjeb it-tħaddim tas-suq intern għall-akkwisti li għandhom karatteristiċi speċifiċi filwaqt li jinżamm l- acquis leġiżlattiv reċenti (id-Direttiva 2004/18/KE) u l- acquis ġurisprudenzjali għall-akkwisti li m’għandhomx l-istess restrizzjonijiet u eżiġenzi, il-proposta ta’ direttiva awtonoma tidher bħala l-aħjar triq. Barra minn hekk, hija tiżgura li tkun aktar ċara u eħfef biex tinqara u tinftiehem. Meta ssir it-traspożizzjoni, l-Istati Membri huma liberi, jekk huma jixtiequ, li jikkunsidraw leġiżlazzjoni applikabbli għall-kuntratti pubbliċi kollha tagħhom, inklużi l-kuntratti sensittivi relatati mad-difiża u mas-sigurtà. 4) L-implikazzjoni baġitarja IVA Din id-direttiva se jkollha implikazzjoni baġitarja li tirriżulta minn bosta linji ta' azzjoni: - il-pubblikazzjoni ta’ kuljum ta’ avviżi fil- Ġurnal Uffiċjali ta’ l-Unjoni Ewropea , - is- sorveljanza annwali ta’ l-implimentazzjoni tad-direttiva, - l-evalwazzjoni f’nofs it-term (mhux qabel ħames snin) ta’ l-impatt amministrattiv tal-implimentazzjoni tad-direttiva mill-awtoritajiet kontraenti u fl-intrapriżi, - l-evalwazzjoni fit-tul (mhux qabel għaxar snin) ta’ l-implikazzjoni ekonomika tad-direttiva. Il-miżuri elenkati hawn fuq fil-qasam tas-sorveljanza u tal-evalwazzjoni jistgħu jeħtieġu b’mod parzjali jew sħiħ ir-rikors għal fornituri esterni tas-servizz, permezz ta’ kuntratt ta’ assistenza teknika, ta’ kuntratt-qafas eżistenti fil-qasam ta’ l-evalwazzjoni jew fuq sejħa għall-offerti fi proċedura ristretta jew miftuħa. Dikjarazzjoni finanzjarji mehmuża mal-proposta tad-direttiva tispjega s-suġġett u l-ammont stmat tal-miżuri li għandhom implikazzjoni baġitraja. 5) TAGħRIF SUPPLEMENTARI - Iż-Żona Ekonomika Ewropea It-test propost għandu rilevanza għaż-ŻEE u għalhekk għandu japplika għaż-Żona Ekonomika Ewropea. . 2007/0280 (COD) Proposta għal DIRETTIVA TAL-PARLAMENT EWROPEW U TAL-KUNSILL dwar il-koordinazzjoni tal-proċeduri għall-għoti ta’ ċerti kuntratti pubbliċi ta’ xogħlijiet, provvisti u servizzi fl-oqsma tad-difiża u s-sigurtà (Test b’relevanza għall–EEA) | IL-PARLAMENT EWROPEW U L-KUNSILL TA’ L-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 47 tiegħu, il-paragrafu 2 u l-Artikoli 55 u 95 tiegħu, Wara li kkunsidraw il-proposta tal-Kummissjoni[7], Wara li kkunsidraw l-opinjoni tal-Kumitat Ekonomiku u Soċjali Ewropew[8], Wara li kkunsidraw l-opinjoni tal-Kumitat tar-Reġjuni[9], U f’konformità mal-proċedura msemmija fl-Artikolu 251 tat-Trattat[10], Billi: (1) It-twaqqif progressiv ta’ Suq Ewropew tat-Tagħmir tad-Difiża huwa essenzjali għat-tisħiħ tal-bażi industrijali u teknoloġika tad-difiża Ewropea u għall-iżvilupp tal-kapaċitajiet militari meħtieġa għall-implimentazzjoni tal-Politika Ewropea għas-Sigurtà u d-Difiża ta’ l-Unjoni (ESDP). (2) Sabiex jinħoloq Suq Ewropew tat-Tagħmir tad-Difiża huwa qabel kollox meħtieġ li jitwaqqaf qafas leġiżlattiv addattat. Fil-qasam tal-appalti pubbliċi, dan jinvolvi l-koordinazzjoni tal-proċeduri għall-għoti tal-kuntratti pubbliċi li jissodisfaw il-ħtiġijiet tas-sigurtà ta’ l-Istati Membri u l-obbligi li jirriżultaw mit-Trattat. (3) Fl-istess ħin, dawn ir-regoli għandhom jirriflettu l-approċċ globali ta’ l-Unjoni Ewropea fir-rigward tas-sigurtà, li jirrispondi għall-evoluzzjonijiet ta’ l-ambjent strateġiku. Fil-fatt, it-tfaċċar ta’ theddid asimmetriku u transnazzjonali qiegħed kull ma jmur iwassal biex jiċċajpru l-limiti bejn sigurtà esterna u interna, militari u mhux militari. (4) It-tagħmir tad-difiża u s-sigurtà huwa kruċjali kemm għas-sigurtà u s-sovranità ta’ l-Istati Membri kif ukoll għall-awtonomija ta’ l-Unjoni Ewropeja. B’riżultat ta’ dan, l-akkwisti ta’ oġġetti u ta’ servizzi fis-settur tad-difiża u s-sigurtà huma ta’ sikwit ta' natura sensittiva. (5) Din tirriżulta f'rekwiżiti speċifiċi, b'mod partikolari fl-oqsma tas-sigurtà tal-provvista u tas-sigurtà ta’ l-informazzjoni. Dawn ir- rekwiżiti jikkonċernaw l-aktar l-akkwisti ta’ armi, ta’ munizzjon u ta’ materjal tal-gwerra għall-forzi armati (kif ukoll is-servizzi u x-xogħlijiet marbuta direttament magħhom) , kif ukoll ċerti akkwisti partikularment sensittivi fil-qasam tas-sigurtà mhux militari. (6) L-għoti ta’ kuntratti ffirmati fl-Istati Membri f’isem l-Istat, awtoritajiet reġjonali u lokali u entitajiet oħra tal-liġi pubblika huwa suġġett għall-konformità mal-prinċipji tat-Trattat, u b'mod partikolari l-prinċipji tal-moviment ħieles tal-oġġetti, tal-libertà ta’ stabbiliment u tal-provvista libera ta’ servizzi, kif ukoll il-prinċipji li jirriżultaw minnhom, bħall-ugwaljanza tat-trattament, in-non-diskriminazzjoni, l-għarfien reċiproku, il-proporzjonalità u t-trasparenza. Fil-każ ta' kuntratti pubbliċi 'il fuq minn ċertu valur , huwa rrakkomandat li jiġu mfassla dispożizzjonijiet li jippermettu koordinazzjoni Komunitarja ta’ proċeduri nazzjonali għall-għoti ta’ dawn il-kuntratti li huma bbażati fuq dawn il-prinċipji, b’mod li jiżguraw l-effetti tagħhom u jiggarantixxu iktar kompetizzjoni fl-appalti pubbliċi. Dawn id-dispożizzjonijiet ta’ koordinazzjoni għandhom għalhekk ikunu interpretati f’konformità kemm mar-regoli u prinċipji msemmija qabel kif ukoll mar-regoli l-oħra tat-Trattat. (7) L-Artikoli 30, 45, 46, 55 u 296 tat-Trattat jipprovdu għal eċċezzjonijiet speċifiċi għall-applikazzjoni tal-prinċipji stabbiliti fit-Trattat u, b’konsegwenza , għall-applikazzjoni tal-liġi derivata dawn il-prinċipji. B'hekk jirriżulta li ebda dispożizzjoni tad-direttiva m’għandha timpedixxi li jiġu imposti jew applikati l-miżuri li huma kkonsidrati meħtieġa għas-salvagwardja ta’ l-interessi rikonoxxuti bħala leġittimi minn dawn id-dispożizzjonijiet tat-Trattat. Madankollu, b’konformità mal-ġurisprudenza tal-Qorti, il-possibbiltà li wieħed jirrikorri għal eċċezzjonijiet bħal dawn għandha tkun interpretata b’mod li l-effetti tagħhom ma jmorrux lil hinn minn dak li huwa strettament neċessarju għall-ħarsien ta’ l-interessi leġittimi li dawn l-Artikoli tat-Trattat ifittxu li jħarsu. Dan ifisser li n-nuqqas ta’ applikazzjoni tad-direttiva għandu jkun proporzjonali għall-għanijiet li jridu jinkisbu waqt li jxekkel mill-inqas possibbli l-moviment ħieles tal-oġġetti u l-provvediment ta' servizzi. (8) Kuntratti għall-armi, il-munizzjon u l-materjal tal-gwerra li jingħataw minn awtoritajiet kontraenti li joperaw fil-qasam tad-difiża huma esklużi mill-ambitu ta’ l-applikazzjoni tal-Ftehim dwar l-Appalti Pubbliċi (minn hawn 'il quddiem imsejjaħ "il-Ftehim") milħuq fil-qafas ta’ l-Organizzazzjoni Dinjija tal-Kummerċ. F’dak li għandu x’jaqsam mal-kuntratti l-oħra koperti minn din id-direttiva, dawn jistgħu jiġu esklużi mill-applikazzjoni tal-Ftehim imsemmi skond l-Artikolu XXIII tiegħu. (9) Kuntratt ikun ikkunsidrat bħala kuntratt pubbliku ta’ xogħlijiet biss jekk is-suġġett tiegħu jinkludi speċifikament l-eżekuzzjoni tal-attivitajiet taħt id-Diviżjoni 45 tal-“Vokabularju Komuni ta’ l-Akkwist” imsemmi fir-Regolament (KE) Nru 2195/2002 tal-Parlament Ewropew u tal-Kunsill tal-5 ta’ Novembru 2002 dwar il-vokabularju komuni ta’ l-akkwist (CPV)[11] (minn issa ’l quddiem imsejjaħ "CPV"), anke jekk il-kuntratt jinkludi l-provvediment ta' servizzi oħrajn neċessarji għall-eżekuzzjoni ta’ dawn l-attivitajiet. Il-kuntratti pubbliċi ta’ servizzi jistgħu, f’ċerti każijiet, jinkludu xogħlijiet. Madankollu, sakemm dawn ix-xogħlijiet, ikunu inċidentali għas-suġġett prinċipali tal-kuntratt, u huma biss konsegwenza possibbli jew kumpliment tiegħu, il-fatt li dawn ix-xogħlijiet jiġu nklużi fil-kuntratt, ma jistgħux jiġġustifikaw il-klassifikazzjoni tal-kuntratt bħala kuntratt pubbliku ta’ xogħlijiet. (10) Il-kuntratti pubbliċi tad-difiża u s-sigurtà sikwit ikun fihom informazzjoni sensittiva li, għal raġunijiet ta’ sigurtà, iridu jkunu mħarsa kontra aċċess mhux awtorizzat. Fil-qasam militari, l-Istati Membri għandhom sistemi ta’ klassifikazzjoni ta’ din l-informazzjoni. Iżda fil-qasam tas-sigurtà mhux militari, is-sitwazzjoni tvarja. Għalhekk huwa rrakkomandat li jintuża kunċett li jikkunsidra d-diversità tal-prassi ta’ l-Istati Membri u li jista' jinkludi l-oqsma militari u mhux militari. Madankollu, fejn meħtieg, l-appalti pubbliċi f’dawn il-oqsma m’għandhomx, , jaffettwaw l-obbligi li jirriżultaw mid-Deċiżjoni 2001/844/CE tal-Kummissjoni tad-29 ta’ Novembru 2001 li temenda r-regoli interni tagħha[12] jew id-Deċiżjoni 2001/264/KE li tadotta r-Regolamenti ta' Sigurtà tal-Kunsill[13]. (11) L-awtoritajiet kontraenti għandhom ikunu jistgħu jagħmlu użu minn ftehim qafas, li għalhekk huwa neċessarju li jkun hemm definizzjoni ta’ ftehim qafas u regoli speċifiċi. Skond dawn ir-regoli, meta awtorità kontraenti tikkonkludi ftehim qafas b’konformità mad-dispożizzjonijiet ta’ din id-direttiva li jirregolaw, notevolment, ir-reklamar, il-limiti ta’ żmien u l-kundizzjonijiet għas-sottomissjoni ta’ l-offerti, din tista’ tidħol f'kuntratti bbażati fuq dan il-ftehim qafas sakemm dan jibqa' validu jew billi tapplika l-kundizzjonijiet stabbiliti fil-ftehim qafas jew, jekk il-kundizzjonijiet ma kienux kollha ffissati minn qabel, billi terġa' tiftaħ is-sejħa għall-offerti minn fost il-partijiet fil-ftehim qafas. Il-ftuħ mill-ġdid għall-offerti għandu jkun konformi ma ċerti regoli li l-għan tagħom ikun li jiggarantixxu l-flessibbiltà meħtieġa u li jiggarantixxu r-rispett tal-prinċipji ġenerali, notevolment il-prinċipju ta’ l-ugwaljanza ta’ trattament. Għal l-istess raġunijiet, it-tul ta’ żmien tal-ftehim qafas għandu jkun limitat u m’għandux jaqbeż il-ħames snin, ħlief f’każijiet iġġustifikati mill-awtoritajiet kontraenti. (12) L-awtoritajiet kontraenti jistgħu jużaw metodi ta' teknika elettroniċi ta’ xiri , dejjem jekk l-użu tagħhom isir b'rispett tar-regoli stabbiliti minn din id-direttiva u tal-prinċipji ta’ ugwaljanza ta’ trattament, ta’ non-diskriminazzjoni u ta’ trasparenza. (13) Il-multiplikazzjoni tan-numru ta’ limiti tal-applikazzjoni tad-dispożizzjonijiet ta’ koordinazzjoni tikkomplika l-affarijiet għall-awtoritajiet kontraenti. Ikun jaqbel għalhekk li l-limiti ta’ applikazzjoni ta’ din id-direttiva jikkorrispondu ma’ dawk li l-awtoritajiet kontraenti jridu diġà jirrispettaw fl-applikazzjoni tad-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 fuq il-koordinazzjoni tal-proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi[14]. Għal dan il-għan, il-limiti għandhom ikunu allinjati ma' dawk tad-direttiva 2004/18/KE meta ssir ir-reviżjoni ta’ dawn ta’ l-aħħar. (14) Għall-applikazzjoni tar-regoli ta' din id-direttiva u għall-finijiet tas-sorveljanza, l-aħjar mod biex jiġi definit il-qasam tas-servizzi huwa billi jiġi soddiviż f’kategoriji li jikkorrispondu ma’ ċerti kodiċijiet fis-CPV. (15) Barra minn hekk, għandu jkun hemm provvediment għall-każijiet fejn id-direttiva ma tapplikax minħabba li japplikaw regoli speċifiċi għall-għoti ta’ kuntratti, li jirriżultaw minn ftehim internazzjonali jew li huma speċifiċi għal organizzazzjonijiet internazzjonali. (16) Jista’ jkun il-każ li forzi armati ta’ l-Istati Membri jmexxu operazzjonijiet militari barra mill-fruntieri ta’ l-Unjoni. F’dawn iċ-ċirkostanzi, ikun jaqbel li l-awtoritajiet kontraenti li jintbagħtu fuq il-post ta’ l-operazzjoni jkunu awtorizzati ma japplikawx ir-regoli ta’ din id-direttiva meta huma jagħtu kuntratti lill-operaturi ekonomiċi lokali. (17) L-ispeċifikazzjonijiet tekniċi stabbiliti mix-xerrejja pubbliċi jridu jippermettu l-ftuħ tal-appalti pubbliċi għall-kompetizzjoni. Għal dan il-għan, għandha tkun possibbli s-sottomissjoni ta’ offerti li tirrifletti d-diversità tas-soluzzjonijiet tekniċi. Biex isir dan, l-ispeċifikazzjonijiet tekniċi għandhom jiġu stabbiliti fuq bażi ta’ rendiment u ta’ eżiġenzi funzjonali. Min-naħa l-oħra, fejn issir referenza għall-istandard Ewropew – jew, fin-nuqqas tiegħu, għall-istandards internazzjonali jew nazzjonali, inklużi dawk speċifiċi għall-qasam tad-difiża – offerti bbażati fuq soluzzjonijiet ekwivalenti għandhom ikunu kkunsidrati mill-awtoritajiet kontraenti. Din l-ekwivalenza għandha tkun notevolment stmata b’relazzjoni ma’ l-eżiġenzi ta’ interoperabbiltà u ta’ effikaċja operazzjonali. Sabiex tiġi ppruvata l-ekwivalenza, l-offerenti għandhom ikunu jistgħu jużaw kull tip ta’ evidenza. L-awtoritajiet kontraenti għandhom ikunu jistgħu jagħtu raġuni għal kwalinkwe deċiżjoni li ssib nuqqas ta’ ekwivalenza fil-każ partikolari. Jeżistu wkoll ftehim internazzjonali ta’ standardizzazzjoni li jimmiraw li jiżguraw l-interoperabbiltà tal-forzi armati u li jista’ jkollhom forza ta' liġi fl-Istati Membri. Fil-każ li wieħed minn dawn il-ftehim japplika, l-awtoritajiet kontraenti jistgħu jeżiġu l-konformità ta’ l-offerti mal-istandards spjegati f’dawn il-ftehim. L-ispeċifikazzjonijiet tekniċi għandhom jiġu ndikati b'mod ċar sabiex l-offerenti kollha jkunu jafu xi jkopru l-kriterji stabbiliti mill-awtoritajiet kontraenti. (18) L-ispeċifikazzjonijiet tekniċi dettaljati u l-informazzjoni supplementari dwar il-kuntratti għandhom jiġu elenkati fl-ispeċifikazzjonijiet relatati ma’ kull kuntratt jew f’kull dokument ekwivalenti, skond il-prattika fl-Istati Membri. (19) It-tagħmir tad-difiża u s-sigurtà huwa sikwit iddestinat biex ikun integrat fi strutturi iktar kumplessi (sistema jew sistema ta’ sistemi). F’dan il-każ, ċerti speċifikazzjonijiet tekniċi relatati ma’ din l-integrazzjoni jistgħu ma jidhrux fid-dokumenti tal-kuntratt u jintwerew biss lil min jingħata l-kuntratt, bil-kundizzjoni li l-impatt ta’ dawn l-ispeċifikazzjonijiet tekniċi fuq l-offerta tkun limitata għal spjegazzjonijiet jew kjarifiki li ma jbiddlux is-suġġett tal-kuntratt. Fil-każijiet kollha, l-awtoritajiet kontraenti jagħtu l-istess informazzjoni lill-offerenti kollha u jiżguraw l-ugwaljanza tat=trattament bejniethom. (20) Il-kundizzjonijiet għall-eżekuzzjoni ta’ kuntratt huma kompatibbli ma’ din id-direttiva sakemm dawn ma jkunux direttament jew indirettament diskriminatorji u li dawn ikunu indikati fl-avviż ta’ kuntratt jew fl-ispeċifikazzjonijiet. (21) B’mod partikolari, il-kundizzjonijiet ta’ eżekuzzjoni ta’ kuntratt jistgħu jinkludu ħtiġijiet ta’ l-awtoritajiet kontraenti f'dak li għandu x'jaqsam mas-sigurtà ta’ l-informazzjoni u s-sigurtà tal-provvista. Dawn il-ħtiġijiet huma partikolarment importanti minħabba n-natura sensittiva tat-tagħmir kopert minn din id-direttiva u jikkonċernaw il-katina sħiħa tal-provvista. (22) F’dak li għandu x’jaqsam mas-sigurtà tal-provvista, il-ħtiġijiet tal-awtorità kontraenti fir-rigward ta’ l-organizzazzjoni u tal-lok tal-katina ta’ provvista ta’ l-offerent jinkludu, pereżempju, ir-regoli interni ta’ l-intrapriża bejn il-kumpaniji sussidjarji u l-kumpanija prinċipali dwar id-drittijiet tal-propjetà intellettwali. (23) Fil-każijiet kollha, l-ebda kundizzjoni ta’ eżekuzzjoni tal-kuntratt m’għandha tappartjeni għal ħtiġijiet oħrajn ħlief dawk relatati ma’ l-eżekuzzjoni tal-kuntratt innifsu. (24) Il-liġijiet, regoli, u l-ftehim kollettiv, fuq livell kemm nazzjonali u dak Komunitarju, li huma fis-seħħ fl-oqsma tal-kondizzjonijiet tax-xogħol u s-sigurtà fuq il-post tax-xogħol japplikaw matul l-esekuzzjoni tal-kuntratt pubbliku, bil-kondizzjoni illi dawn ir-regoli, u l-applikazzjoni tagħhom, jikkonformaw mal-liġi Komunitarja. F'sitwazzjonijiet ta' fruntiera u oħra, fejn il-ħaddiema minn Stat Membru wieħed jipprovdi servizzi lill-Stat Membru ieħor għall-fini ta' esekuzzjoni ta' kuntratt pubbliku, id-Direttiva 96/71/KE tal-Parlament Ewropew u tal-Kunsill tas-16 ta' Diċembru 1996 li tikkonċerna l-ispustar tal-ħaddiema fil-qafas tal-disposizzjoni tas-servizzi[15] tistipula l-kondizzjonijiet minimi li għandhom jiġu osservati mill-pajjiż ospitu fir-rigward tal-ħaddiema spustjati. Jekk il-liġi nazzjonali tħaddan disposizzjonijiet f'dan ir-rigward, non konformità ma' dawk l-obligazzjonijiet tista' tiġi kkunsidrata bħala kondotta gravi mhux xierqa jew offiża li tikkonċerna l-kondotta professjonali ta' l-operatur ekonomiku involut, li jista' jwassal għall-esklużjoni ta' dak l-operatur ekonomiku mill-proċeduri għall-għoti ta' kuntratt pubbliku. (25) Il-kuntratti pubbliċi koperti minn din id-direttiva huma kkaratterizzati minn ħtiġijiet partikolari f’termini ta’ kumplessità, sigurtà ta’ l-informazzjoni jew sigurtà ta’ provvista. Ta' spiss ikunu meħtieġa negozjazzjonijiet estensivi waqt l-għoti tal-kuntratt sabiex jiġu sodisfatti dawn il-bżonnijiet. . B’riżultat ta’ dan, l-awtoritajiet kontraenti jistgħu jużaw il-proċedura nnegozjata bil-pubblikazzjoni ta’ avviż ta’ kuntratt, kif ukoll il-proċedura ristretta, għal kuntratti koperti minn din id-direttiva. (26) L-awtoritajiet kontraenti li jwettqu proġetti partikularment kumplessi jistgħu, mingħajr ebda nuqqas min-naħa tagħhom, , isibuha oġġettivament impossibbli li jiddefinixxu l-mezzi biex jissodisfaw il-bżonnijiet tagħhom jew biex jevalwaw dak li s-suq jista’ joffri f'dawk li huma soluzzjonijiet tekniċi u/jew soluzzjonijiet finanzjarji/legali. Din is-sitwazzjoni tista’ tippreżenta ruħha b'mod partikolari fil-każ ta’ proġetti li jeħtieġu l-integrazzjoni jew il-kombinazzjoni ta’ diversi kapaċitajiet teknoloġiċi jew operazzjonali, jew proġetti li jinvolvu finanzjament kumpless u strutturat, fejn l-istruttura finanzjarja u ġuridika ma tistax tiġi definita bil-quddiem. F’dan il-każ, l-użu tal-proċedura ristretta u tal-proċedura negozjata bil-pubblikazzjoni ta’ avviż ta’ kuntratt ma tkunx fattibbli, minħabba li ma jkunx possibbli li l-kuntratt ikun iddefinit b'mod preċiż biżżejjed li jippermetti lill-kandidati jagħmlu l-offerti tagħhom. Għalhekk huwa meħtieġ li jkun hemm provvediment għal proċedura flessibbli li tiggarantixxi il-kompetizzjoni bejn operaturi ekonomiċi kif ukoll il-ħtieġa li l-awtoritajiet kontraenti jiddiskutu l-aspetti kollha tal-kuntratt ma' kull kandidat. Madankollu, din il-proċedura m’għandhiex tintuża b’mod li tirrestrinġi jew ixxekkel il-kompetizzjoni, b’mod partikolari billi tbiddel xi elementi fundamentali ta’ l-offerti, jew bl-impożizzjoni ta’ elementi ġodda sostanzjali lill-offerent rebbieħ, jew bl- involviment ta' xi offerent ieħor ħlief dak li jkun għamel l-offerta l-aktar ekonomikament vantaġġjuża. (27) L-użu tal-proċedura negozjata bil-pubblikazzjoni ta’ avviż ta’ kuntratt tista' tkun impossibbli jew totalment mhux xieraq f'ċertu ċirkostanzi eċċezzjonali. L-awtoritajiet kontraenti għalhekk għandhom , f’ċerti każijiet u ċirkostanzi speċifiċi ħafna, ikunu jistgħu jagħmlu żgħall-proċedura nnegozjata mingħajr il-pubblikazzjoni ta’ avviż ta’ kuntratt. (28) Ċerti ċirkostanzi għandhom ikunu parzjalment l-istess bħal dawk li hemm provdut għalihom fid-Direttiva 2004/18/KE. F’dan ir-rigward, kunsiderazzjoni għandha tingħata għall-fatt li t-tagħmir tad-difiża u s-sigurtà huwa ta' sikwit teknikament kumpless. B’riżultat ta’ dan, l-inkompatibbiltà jew id-diffikultajiet tekniċi sproporzjonati fl-użu u l-manutenzoni, li jiġġustifikaw l-użu tal-proċedura nnegozjata mingħajr pubblikazzjoni ta' notifika ta' kuntratt, fil-każ ta’ kuntratti ta’ provvista għal kunsinni addizzjonali , għandhom ikunu ġġudikati fid-dawl ta’ din il-kumplessità u r-rekwiżiti assoċjati mal-interoperabbiltà u l-istandardizzazzjoni tat-tagħmir. Dan huwa l-każ, pereżempju, fl-integrazzjoni ta’ komponenti ġodda f'sistemi eżistenti jew l-immodernizzazzjoni ta’ dawn is-sistemi. (29) In-natura speċifika tal-kuntratti suġġetti għal din id-direttiva turi wkoll il-ħtieġa li jsir provvediment għal ċirkostanzi ġodda li jistgħu jinħolqu fl-oqsma msemmija mid-direttiva. (30) Il-forzi armati ta’ l-Istati Membri jistgħu, pereżmpju, jintalbu biex jintervjenu f'sitwazzjonijiet ta’ kriżi jew ta’ konflitti armati. Waqt il-varar, jew matul, intervent bħal dan, is-sigurtà ta’ l-Istati Membri u tal-forzi armati tagħhom jistgħu iħossu l-bżonn li jagħtu ċerti kuntratti f'termini ta' żmien li jkunu inkompatibbli ma' dawk imposti mill-proċeduri għall-għoti normalment speċifikati minn din id-direttiva. Emerġenzi bħal dawn jistgħu jinqalgħu wkoll lill-forzi tas-sigurtà, pereżempju f’każ ta’ attakk terroristiku fuq it-territorju ta’ l-Unjoni Ewropeja. (31) L-istimulazzjoni tar-riċerka u l-iżvilupp teknoloġiku huwa mod prinċipali kif tissaħħaħ il-bażi industrijali u teknoloġika tad-difiża ta’ l-Unjoni, u l-ftuħ tal- appalti pubbliċi jgħin fit-twettiq ta’ dan l-għan. Madankollu, l-importanza tar-riċerka f’dan il-qasam speċifiku tiġġustifika massimu ta’ flessibbiltà fl-għoti tal-kuntratti, b'mod partikolari biex tinkoraġġixxi lill-Istati Membri li jinvestu flimkien fil-kapaċitajiet futuri tagħhom. (32) Il-bejgħ ta’ l-armi, l-munizzjon u l-materjal tal-gwerra bejn il-gvernijiet huma wkoll kuntratti pubbliċi ta’ natura partikolari, li jistgħu jkunu utli għat-titjib ta’ l-interoperabbiltà. (33) Minħabba żviluppi ġodda fl-informatika u t-teknoloġija komunikattiva, u s-semplifikazzjonijiet li dawn jistgħu jġibu, il-mezzi elettroniċi għandhom jitqiegħdu fuq l-istess livell mal-mezzi tradizzjonali ta' komunikazzjoni u bdil ta' informazzjoni. Sakemm huwa possibli, il-mezzi u t-teknoloġija mgħażula għandha tkun kompatibbli mat-teknoloġiji wżati fi Stati Membri oħra. (34) Biex tassigura żvilupp ta' kompetizzjoni effettiva fil-qasam tal-appalti pubbliċi koperti minn din id-Direttiva, huwa meħtieġ illi n-notifiki tal-kuntratti stabbiliti mill-awtoritajiet kuntrattwali ta' l-Istati Membri jiġu ppubblikati madwar il-Komunità. L-informazzjoni kontenuta f'dawn in-notifiki għandha tagħmilha possibbli biex l-operaturi ekonomiċi fil-Komunità jiddeterminaw jekk il-kuntratti proposti humiex ta' interess għalihom. Għal dan il-għan, għandha tingħatalhom informazzjoni adegwata dwar is-suġġett tal-kuntratt u l-kondizzjonijiet mehmuża miegħu. Għandha tiġi assigurata stampa aktar ċara għan-notifiki pubbliċi permezz ta' strumenti xierqa, bħal ma' huma formoli standard ta' notifika ta' kuntratt u is-CPV, bħala nomenklatura ta' referenza għall-kuntratti pubbliċi. (35) Id-Direttiva 1999/93/KE tal-Parlament Ewropew u tal-Kunsill tat-13 ta' Diċembru 1999 dwar il-qafas Komunitarju għall-firem elettroniċi[16] u d-Direttiva 2000/31/KE tal-Parlament Ewropew u tal-Kunsill tat-8 ta' Ġunju 2000 fuq ċerti aspetti legali ta' l-informazzjoni tas-servizzi soċjali, fil-kummerċ partikolari ta' l-elettronika, fis-suq intern ("Id-Direttiva fuq il-kummerċ elettroniku")[17] għandu, fil-kuntest ta' din id-Direttiva, japplika għat-trasmissjoni ta' l-informazzjoni bil-mezzi elettroniċi. Il-proċeduri tal-appalti pubbliċi jinħtieġu livell ta' sigurtà u kunfidenzalità akbar minn dak meħtieġ minn dawn id-Direttivi. Għalhekk, it-tagħmir għall-aċċettazzjoni ta' l-offerti u t-talbiet tal-parteċipazzjoni għandhom ikunu konformi ma; rekwiżiti addizzjonali speċifiċi. Għal dan il-għan, l-użu ta' firem elettroniċi, b'mod partikolari firem elettroniċi avvanzati, għandhom jiġu inkoraġġuti. Barra minn hekk, l-eżistenza ta' skemi ta' akkreditazzjoni volontarji tista' tikkostitwixxu qafas favorevoli biex jissaħħaħ il-livell ta' disposizzjonijiet ta' servizzi ċċertifikati għal dan it-tagħmir. (36) It-trażmissjoni ta’ l-avviżi ta’ kuntratt permezz ta’ mezzi elettroniċi tiffranka l-ħin. B’riżultat ta’ dan, għandu jkun possibbli li jitnaqqs iż-żmien minimu limitu għar-riċevuta ta’ talbiet għal parteċipazzjoni, bil-kundizzjoni, madankollu, li l-mezzi elettroniċi użati jkunu kompatibbli mal-metodi speċifiċi ta’ trażmissjoni speċifikati fuq il-livell Komunitarju. (37) Verifika tal-adattabilità u tal-għażla tal-kandidati għandha tiġi mwettqa f'kondizzjonijiet trasparenti. Għal dan il-għan, kriterji mhux diskriminatorji għandhom jiġu ndikati, li l-awtoritajiet kuntrattwali jistgħu jużaw meta jkunu qed jagħżlu l-kompetituri, u l-mezzi li l-operaturi ekonomiċi jistgħu jużaw biex jippruvaw illi jissodisfaw dawk il-kriterji. Fl-istess spirtu tat-trasparenza, l-awtoritajiet kuntrattwali huma meħtieġa, malli l-kuntratt jiġi maħruġ għall-kompetizzjoni, li jindikaw l-kriterja ta' l-għażla li se jużaw u l-livell tal-kompetenza speċifika li tista' jew ma tistax titlob mill-operaturi ekonomiċi qabel ma taċċettahom fil-proċedura tal-appalt. (38) Awtorità kontraenti tista’ tillimita n-numru ta’ kandidati fil-proċeduri ristretti, fil-proċeduri nnegozjati bil-pubblikazzjoni ta’ avviż ta’ kuntratt u fid-djalogu kompetittiv. Kull tnaqqis fin-numru ta’ kandidati għandu jsir fuq bażi ta’ kriterji oġġettivi indikati fl-avviż ta’ kuntratt. Għall-kriterji dwar is-sitwazzjoni personali ta’ l-operatur ekonomiku, referenza ġenerali, fl-avviż ta’ kuntratt, għall- sitwazzjonijiet indikati fl-Artikolu 30 tista’ tkun biżżejjed. (39) Fid-djalogu kompetittiv u l-proċeduri negozjati bil-pubblikazzjoni tan-notifika tal-kuntratt, minħabba l-flessibilità li hija meħtieġa u l-ispejjeż għolja assoċċjati ma' dawn il-metodi ta' appalt, l-awtoritajiet kuntrattwali għandhom ikunu intitolati li jagħmlu disposizzjonijiet fejn il-proċedura tkun tista' ssir fi stadji suċċessivi sabiex tnaqqas bil-mod, fuq il-bażi ta' kriterji ta' l-għoti ta' kuntratti indikati qabel, in-numru ta' offerti li huma jkomplu jiddiskutu jew jinnegozjaw. Dan it-tnaqqis għandu, safejn jippermetti n-numru xieraq ta' soluzzjonijiet jew kandidati, jassigura illi hemm kompetizzjoni ġenwina. (40) Ir-regoli Komunitarji relevanti dwar l-għarfien reċiproku ta’ diplomi, ċertifikati u provi oħrajn ta’ kwalifiki formali huma applikabbli meta tkun meħtieġa prova ta’ kwalifika partikolari biex wieħed ikun jista’ jipparteċipa fi proċedura ta' appalt. (41) Il-għoti ta' kuntratti pubbliċi lill-operaturi ekonomiċi li pparteċipaw f-organizzazzjoni kriminali jew li nstabu ħatja ta' korruzzjoni jew ta' frodi għad-detriment tal-interessi finanzjarji tal-Komunitajiet Ewropej, ta' ħasil tal-flus, tal-iffinanzjar ta' terroriżmu jew ta' reati terroristiċi jew relatati mat-terroriżmu, għandhom jiġu evitati. Fejn xieraq, l-awtoritajiet kuntrattwali għandhom jitolbu lill-kandidati jew lill-offerenti biex jipprovdu dokumenti relevanti u, fejn ikun hemm dubji dwar is-sitwazzjoni personali ta' xi kandidat jew offerent, huma jistgħu jitolbu l-koperazzjoni ta' l-awtoritajiet kompetenti ta' l-Istati Membri kkonċernati. Operaturi ekonomiċi bħal dawn għandhom jiġu esklużi malli l-awtorità kuntrattwali jkollha nformazzjoni dwar xi sentenza li tikkonċerna offiżi bħal dawn mogħtija skond il-liġi nazzjonali li għandha l-forza tar-res judicata. Jekk il-liġi nazzjonali jkollha disposizzjonijiet għal dan l-effett, in-nuqqas ta' konformità mal-leġiżlazzjoni tal-appalti jew leġiżlazzjoni dwar ftehim illegali, li kien is-suġġett ta' sentenza finali jew deċiżjoni li għandha effett ekwivalenti, jista' jiġi kkunsidrat bħala offiża li tikkonċerna l-kondotta professjonali ta' l-operatur ekonomiku involut jew imġieba ħażina serja. (42) In-nuqqas ta’ konformità mad-dispożizzjonijiet nazzjonali li jimplimentaw id-direttiva tal-Kunsill 2007/78/KE tas-27 ta’ Novembru 2000 li tistabbilixxi qafas ġenerali għall-ugwaljanza fit-trattament fl-impjieg u fix-xogħol[18] u d-Direttiva tal-Kunsill 76/207/KEE tad-9 ta’ Frar 1976 dwar l-implimentazzjoni tal-prinċipju ta’ trattament ugwali għall-irġiel u n-nisa għal dak li għandu x’jaqsam ma’ l-aċċess għall-impjiegi, taħriġ professjonali, promozzjoni, u kundizzjonijiet tax-xogħol[19], li dwaru tkun ingħatat sentenza definita jew deċiżjoni li kellha effetti ekwivalenti, jista’ jkun meqjuż bħala offiża li tikkonċerna l-kondotta professjonali ta' l-operatur ekonomiku involut jew imġieba ħażina serja. (43) Minħabba n-natura sensittività tas-setturi tad-difiża u s-sikurezza, l-affidabbiltà ta’ l-operaturi ekonomiċi li jieħdu l-kuntratti hija kruċjali. Din l-affidabbiltà tiddependi b'mod partikolari fuq il-kapaċità tagħhom li jwieġbu għall-eżiġenzi imposti mill-awtorità kontraenti fir-rigward tas-sigurtà tal-provvista u s-sigurtà ta’ l-informazzjoni. (44) L-għoti ta’ kuntratt għandu jsir fuq bażi ta’ kriterji oġġettivi li jiżguraw l-osservanza tal-prinċipji tat-trasparenza, tan-non-diskriminazzjoni u ta’ l-ugwaljanza ta’ trattament u li jiggarantixxu li l-evalwazzjoni ta’ l-offerti ssir b’mod trasparenti u oġġettiv taħt kundizzjonijiet effettivi ta’ kompetizzjoni. B’riżultat ta’ dan, ikun jaqbel li jkun permess biss l-applikazzjoni ta’ żewġ kriterji ta’ għoti, jiġifieri dawk tal-“prezz l-aktar baxx” u dak ta’ “l-offerta l-aktar ekonomikament vantaġġjuża”. (45) Sabiex tassigura l-konformità mal-prinċipju ta’ l-ugwaljanza ta’ trattament fl-għoti tal-kuntratti, huwa xieraq li jiġi stipulat l-obbligu – kif stabbilit bil-ġurisprudenza – li tkun żgurata t-trasparenza meħtieġa li tippermetti lil kull kandidat li jkun infurmat b’mod raġonevoli bil-kriterji u l-arranġamenti li se jkunu applikati biex tkun identifikata l-offerta l-aktar ekonomikament vantaġġjuza. Għalhekk hija r-responsabbiltà ta’ l-awtoritajiet kontraenti li jindikaw il-kriterji ta’ għoti tal-kuntratt kif ukoll l-importanza relattiva mogħtija għal kull wieħed minn dawn il-kriterji, fi żmien suffiċjenti sabiex l-offerenti jkunu jafu bihom meta jagħmlu l-offerti tagħhom. L-awtoritajiet kontraenti jistgħu jidderogaw milli jindikaw l-importanza tal-kriterji ta’ għoti f’każijiet iġġustifikati b’mod xieraq, li jridu jiġġustifikaw,, meta din l-importanza ma tistax tkun stabbilita minn qabel, notevolment minħabba l-kumplessità tal-kuntratt. F’dawn il-każijiet, huma jridu jindikaw l-importanza ta’ dawn il-kriterji f’ordni mill-iktar għall-inqas importanti. (46) Meta l-awtoritajiet kontraenti jagħżlu li jagħtu l-kuntratt lill-offerta l-aktar ekonomikament vantaġġjuża, huma jevalwaw l-offerti sabiex jiddeterminaw dik li tippreżenta l-aħjar kwalità meta mqabbla mal-prezz. Biex isir dan, huma jiddeterminaw il-kriterji ekonomiċi u kwalitattivi li, flimkien, għandhom jagħmluha possibbli li tingħażel l-offerta l-aktar ekonomikament vantaġġjuża għall-awtorità kontraenti. L-għażla ta’ dawn il-kriterji tiddependi fuq l-oġġett tal-kuntratt billi dawn għandhom jippermettu l-evalwazzjoni tal-livell ta’ rendiment propost minn kull offerta fid-dawl tal- oġġett tal-kuntratt, kif definit fl-ispeċifikazzjonijiet tekniċi, kif ukoll biex titkejjel ir-relazzjoni tal-kwalità meta mqabbla mal-prezz ta’ kull offerta. (47) Ċerti kundizzjonijiet tekniċi, u notevolment dawk relatati ma’ l-avviżi u mar-rapporti ta’ l-istatistika kif ukoll in-nomenklatura użata u l-kundizzjonijiet ta’ referenza għal dik in-nomenklatura jeħtieġ li jiġu adottati u emendati fid-dawl tat-tibdil fil-ħtiġijiet tekniċi. Ikun jaqbel għalhekk li titwaqqaf proċedura ta’ adozzjoni flessibbli u mgħaġġla għal dan il-għan. (48) Il-miżuri meħtieġa għall-implimentazzjoni ta’ din id-direttiva għandhom jiġu adottati f’konformità mad-Deċiżjoni 1999/468/KE tal-Kunsill tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat ta’ l-implimentazzjoni konferiti fuq il-Kummissjoni[20]. ADOTTAW DIN ID-DIRETTIVA: WERREJ TITOLU I L-ambitu ta’ l-applikazzjoni, id-definizzjonijiet u l-prinċipji ġenerali Artikolu 1 –Ambitu ta’ l-applikazzjoni Artikolu 2 –Definizzjonijiet Artikolu 3 –Prinċipji tal-appalti pubbliċi TITOLU II Ir-regoli dwar il-kuntratti pubbliċi KAPITOLU I Dispożizzjonijiet ġenerali Artikolu 4 –Operaturi ekonomiċi Artikolu 5 – Kunfidenzjalità KAPITOLU II L-ambitu ta’ l-applikazzjoni: il-limiti u l-esklużjonijiet Sezzjoni 1 – Il-limiti Artikolu 6 – Limiti fil-valur tal-kuntratti pubbliċi Artikolu 7 –Metodi ta’ kalkolu tal-valur stmat tal-kuntratti pubbliċi u tal-ftehim ta’ qafas Sezzjoni 2 – Kuntratti esklużi Artikolu 8 – Kuntratti mogħtija skond ir-regoli internazzjonali Artikolu 9 – Esklużjonijiet speċifiċi KAPITOLU III Regoli speċifiċi dwar l-ispeċifikazzjonijiet u d-dokumenti tal-kuntratt Artikolu 10 – Speċifikazzjonijiet tekniċi Artikolu 11 – Varjanti Artikolu 12 – Sottokuntrattar Artikolu 13 –Kundizzjonijiet ta’ eżekuzzjoni ta’ kuntratt Artikolu 14 – Sigurtà ta’ l-informazzjoni Artikolu 15 – igurtà tal-provvista Artikolu 16 – Obbligi relatati mat-taxxi, ħarsien ta’ l-ambjent, dispożizzjonijiet għal protezzjoni tal-impieg u kundizzjonijiet tax-xogħol KAPITOLU IV Il-proċeduri Artikolu 17 – Proċeduri li għandhom jiġu applikati Artikolu 18 – Proċedura nnegozjata bil-pubblikazzjoni ta’ avviż ta’ kuntratt Artikolu 19 – Djalogu kompetittiv Artikolu 20 – Każijiet li jiġġustifikaw l-użu tal-proċedura nnegozjata mingħajr pubblikazzjoni ta’ avviż ta’ kuntratt Artikolu 21 –Ftehim ta’ qafas KAPITOLU V Regoli dwar ir-reklamar u t-trasparenza Sezzjoni 1 – Pubblikazzjoni ta’ l-avviżi Artikolu 22 – Avviżi Artikolu 23 – Mod u manjiera ta’ pubblikazzjoni ta’ l-avviżi Sezzjoni 2 – Termini ta’ żmien Artikolu 24 – Termini ta' żmien biex jintlaqgħutalbiet għall- parteċipazzjoni u biex jintlaqgħu l-offerti Sezzjoni 3 – Kontenut tal-informazzjoni u l-mezzi ta’ trażmissjoni Artikolu 25 – Stedina għall-offerti, għan-negozjar jew għall-parteċipazzjoni fid-djalogu Artikolu 26 – Informazzjoni għall-kandidati u l-offerenti Sezzjoni 4 – Komunikazzjoni Artikolu 27 – Regoli applikabbli għall-komunikazzjoni Sezzjoni 5 – Il-minuti Artikolu 28 – Kontenut tar-rapporti KAPITOLU VI Tmexxija tal-proċedura Sezzjoni 1 – Dispożizzjonijiet ġenerali Artikolu 29 – Verifikazzjoni tal-adattabilità u għażla tal-parteċipanti, għoti tal-kuntratti Sezzjoni 2 – Kriterji għall-għażla kwalitattiva Artikolu 30 – Sitwazzjoni personali tal-kandidat Artikolu 31 – Adattabilità għall-eżerċizzju tal-attività professjonali Artikolu 32 – Kapaċità ekonomika u finanzjarja Artikolu 33 – Kapaċitajiet tekniċi u/jew professjonali Artikolu 34 – Normi tal-garanzija tal-kwalità Artikolu 35 – Normi tal-ġestjoni ambjentali Artikolu 36 – Dokumentazzjoni u tagħrif komplementari Sezzjoni 3 – Għoti tal-kuntratt Artikolu 37 – Kriterji tal-għoti tal-kuntratt Artikolu 38 – Offerti anormalment baxxi TITOLU III Obbligi statistiċi, poteri eżekutorji , u dispożizzjonijiet finali Artikolu 39 – Obbligi statistiċi Artikolu 40 – Kontenut tar-rapport statistiku Artikolu 41 – Kumitat konsultattiv Artikolu 42 – Reviżjoni tal-limiti Artikolu 43 – Emendi Artikolu 44 – Emenda tad-Direttiva 2004/18/KE Artikolu 45 – Traspożizzjoni Artikolu 46 – Dħul fis-seħħ Artikolu 47 – Destinatarji *** Annessi Anness I – Servizzi msemmija fl-Artikolu 1 Anness II – Definizzjoni ta’ ċerti speċifikazzjonijiet tekniċi msemmija fl-Artikolu 10. Anness III – Informazzjoni li trid tidher fl-avviżi msemmija fl-Artikolu 22 (avviż ta' pubblikazzjoni ta’ avviż ta’ informazzjoni bil-quddiem dwar profil ta' xerrej, avviż ta’ informazzjoni bil-quddiem, avviż ta’ kuntratt, avviż dwar l-għoti ta' kuntratt) Anness IV – Karatteristiċi dwar il-pubblikazzjoni Anness V – Reġistri Anness VI – Ħtiġijiet relatati mal-mezzi biex jintlaqgħu talbiet għall-parteċipazzjoni u offerti b'mod elettroniku TITOLU I L-ambitu ta’ l-applikazzjoni, definizzjonijiet u prinċipji ġenerali Artikolu 1 Ambitu ta’ l-applikazzjoni Din id-direttiva tapplika għall-kuntratti pubbliċi mogħtija fl-oqsma tad-difiża u s-sigurtà li għandhom bħala għan: a) il-provvista ta’ armi, ta’ munizzjon u/jew ta’ materjal tal-gwerra, imsemmija fid-Deċiżjoni tal-Kunsill tal-15 ta’ April 1958[21] u, jekk ikun il-każ, il-kuntratti pubbliċi ta’ xogħlijiet u servizzi strettament marbuta ma’ dawn il-provvisti; b) il-provvista ta’ partijiet, komponenti u/jew il-muntaġġi ddestinati li jkunu inkorporati jew imwaħħla mal-prodotti msemmija fil-punt a), jew iddestinati biex issirilhom tiswija, rinnovament jew manutenzjoni; c) il-provvista tal-prodotti kollha ddestinati għat-taħriġ tal-persunal jew it-testijiet tal-prodotti msemmija fil-punt a); d) ix-xogħlijiet, il-provvisti u/jew is-servizzi li jdaħħlu, jeħtieġu jew jinkludu informazzjoni sensittiva u li b’hekk ikun jinħtieġ it-twettiq tagħhom għas-sigurtà ta’ l-Unjoni u ta’ l-Istati Membri tagħha fl-oqsma tal-protezzjoni kontra atti terroristiċi jew ta’ kriminalità organizzata, tal-protezzjoni tal-fruntieri u tal-missjonijiet ta’ kriżi. Din id-Direttiva tapplika mingħajr preġudizzju għall-Artikoli 30, 45, 46, 55 u 296 tat-Trattat. Artikolu 2 Id-definizzjonijiet 1. Għall-finijiet ta’ din id-direttiva, dawn id-definizzjonijiet japplikaw: 1) “Vokabularju komuni ta’ l-Akkwist” ( Common Procurement Vocabulary , CPV): in-nomenklatura ta’ referenza applikabbli għall-kuntratti pubbliċi adottata mir-Regolament (KE) Nru 2195/2002; 2) “kuntratti pubbliċi”: kuntratti bil-ħlas miftiehma bil-miktub bejn operatur ekonomiku jew aktar u awtorità kontraenti jew aktar u li għandhom bħala għan l-eżekuzzjoni ta’ xogħlijiet, il-provvista ta’ prodotti jew ir-rendiment ta’ servizzi skond din id-direttiva; 3) “kuntratti pubbliċi ta’ xogħlijiet”: kuntratti pubbliċi li għandhom l-għan kemm ta’ l-eżekuzzjoni, kif ukoll b’mod konġunt tal-kunċett u l-eżekuzzjoni ta’ xogħlijiet relatati ma’ waħda mill-attivitajiet imsemmija fid-Diviżjoni 45 tas-CPV jew ta’ xogħol, kif ukoll it-twettiq, b’liema mezz li jkun, ta’ xogħol li jikkorrispondi għall-ħtiġijiet ippreċiżati mill-awtorità kontraenti; 4) “xogħol”: ir-riżultat ta’ ġabra ta’ xogħlijiet ta’ bini jew ta’ inġinerija ċivili ddestinat li jissodisfa minnu nnifsu funzjoni ekonomika jew teknika; 5) “kuntratti pubbliċi ta’ provvisti”: kuntratti pubbliċi ħlief il-kuntratti ta’ xogħlijiet li għandhom bħala għan ix-xiri, il-kiri, il-kera jew il-kiri bin-nifs, bl-għażla ta’ xiri jew mingħajrha, ta’ prodotti; 6) “kuntratti pubbliċi ta’ servizzi”: il-kuntratti pubbliċi għar-rendiment ta’ servizzi msemmija fl-Anness I; 7) “informazzjoni sensittiva”: l-informazzjoni kollha, jiġifieri tagħrif li jista’ jiġi kkomunikat fi kwalunkwe forma li tkun, jew kull materjal li ġie stipulat li għandu jkun imħares milli jixxandar mingħajr awtorizzazzjoni għal raġunijiet ta’ sigurtà; 8) “terroriżmu”: l-atti intenzjonali, li, min-natura tagħhom jew il-kuntest tagħhom, jistgħu serjament jheddu pajjiż jew organizzazzjoni internazzjonali meta l-awtur jew l-awturi jikkommettuhom bil-għan li serjament jintimidaw popolazzjoni jew li jisfurzaw b’mod mhux iġġustifikat lil poteri pubbliċi jew organizzazzjoni internazzjonali biex iwettqu jew jastjenu milli jwettqu att kwalunkwe jew li serjament iwaqqgħu jew jeqirdu l-istrutturi fundamentali politiċi, kostituzzjonali, ekonomiċi jew soċjali ta’ pajjiż jew ta’ organizzazzjoni internazzjonali: a) it-theddid kontra l-ħajja ta’ persuna li tista’ twassal għall-mewt; b) it-theddid serji għall-integrità fiżika ta’ persuna; c) il-ħtif jew it-teħid ta’ ostaġġi; d) il-fatt li jikkawża l-qerda massiva ta’ installazzjoni governattiva jew pubblika, sistema ta’ trasport, infrastruttura, inkluża sistema tal-kompjuter, pjattaforma fissa li tinsab fuq il-medda kontinentali, post pubbliku jew proprjetà privata suxxettibbli li tipperikola l-ħajja tan-nies jew li tikkawża telf ekonomiku konsiderevoli; e) il-ħtif ta’ inġenji ta’ l-ajru u bastimenti jew mezzi oħra ta’ trasport kollettiv jew ta’ merkanzija; f) il-manifattura, il-pussess, l-akkwist, it-trasport jew il-provvista jew l-użu ta’ armi tan-nar, splussivi, armi nukleari, bijoloġiċi u kimiċi kif ukoll, għall-armi bijoloġiċi u kimiċi, ir-riċerka u l-iżvilupp; g) il-ħruġ ta’ sustanzi perikolużi, jew il-provokazzjoni ta’ nirien, għargħar jew splużjonijiet, li jkollhom l-effett li jipperikolaw il-ħajja tan-nies; h) it-tħarbit jew l-interruzzjoni tal-provvista ta’ l-ilma, l-elettriku jew kull riżorsa naturali fundamentali oħra li jkollha l-effett li tipperikola l-ħajja tan-nies; i) it-theddida li jitwettaq wieħed mill-aġir enumerat fil-punti a) sa h); 9) “organizzazzjoni kriminali”: l-assoċjazzjoni strutturata, ta’ aktar minn żewġ persuni, stabbilita fiż-żmien, u li taġixxi b’mod miftiehem sabiex tikkommetti infrazzjonijiet li jistgħu jkunu kkastigati b’sentenzi ta’ kustodja jew b’miżura ta’ detenzjoni ta’ massimu ta’ mill-inqas erba’ snin jew piena iktar gravi, fejn dawn l-infrazzjonijiet jikkostitwixxu fini minnhom infushom jew mezz biex jinkisbu benefiċċji patrimonjali, u, jekk ikun il-każ, jinfluwenzaw b’mod mhux iġġustifikat il-ħidma ta’ awtoritajiet pubbliċi; 10) “kriżi”: kull sitwazzjoni li tirriżulta minn azzjoni umana fi Stat Membru jew f’pajjiż terz u li tikkawża riskji fiżiċi diretti lil persuni jew istituzzjonijiet ta’ dak l-Istat; 11) “ftehim ta’ qafas”: ftehim milħuq bejn awtorità kontraenti jew aktar u operatur ekonomiku jew aktar li għandu l-għan li jistabbilixxi t-termini li jirregolaw il-kuntratti li jridu jingħataw matul perjodu fiss, notevolment f’dak li għandu x’jaqsam mal-prezzijiet, u, jekk ikun il-każ, il-kwantitajiet imbassrin; 12) “intraprenditur”, “fornitur” u “provditur ta’ servizzi”: kull persuna fiżika jew morali jew entità pubblika jew grupp ta’ dawn il-persuni u/jew organi li joffru, rispettivament, it-twettiq ta’ xogħlijiet u/jew xogħol, prodotti u servizzi tal-kuntratt; 13) “operatur ekonomiku”: intraprenditur, fornitur jew provditur ta’ servizzi. It-terminu “operatur ekonomiku” huwa użat unikament fejn ikun hemm bżonn ta’ semplifikazzjoni tat-test; 14) “kandidat”: operatur ekonomiku li talab stedina għall-parteċipazzjoni fi proċedura ristretta jew innegozjata jew fi djalogu kompetittiv; 15) “offerent”: operatur ekonomiku li ppreżenta offerta fi proċedura ristretta jew innegozjata jew fi djalogu kompetittiv; 16) “awtoritajiet kontraenti”: l-Istat, il-komunitajiet territorjali, l-organi tal-liġi pubblika u l-assoċjazzjonijiet ffurmati minn waħda jew aktar minn dawn il-komunitajiet jew waħda jew aktar minn dawn l-organi tal-liġi pubblika; 17) “organu tal-liġi pubblika”, kull organu: a) maħluq biex jissodisfa speċifikament il-bżonnijiet ta’ interess ġenerali li għandu karattru mhux industrijali jew kummerċjali; b) mogħni b’personalità ġuridika u; c) fejn, kemm l-attività hija ffinanzjata fil-parti l-kbira mill-Istat, il-komunitajiet territorjali jew organi tal-liġi pubblika oħrajn, kif ukoll il-ġestjoni hija soġġetta għal kontroll minn dawn ta’ l-aħħar, u fejn il-korp ta’ amministrazzjoni, ta’ tmexxija jew ta’ sorveljanza huwa magħmul minn membri li iktar minn nofshom ikunu nnominati mill-Istati, il-komunitajiet territorjali jew organi tal-liġi pubblika oħrajn; 18) “proċeduri ristretti”: il-proċeduri li għalihom kull operatur ekonomiku jista’ jitlob li jipparteċipa u fejn huma biss dawk l-operaturi ekonomiċi mistiedna mill-awtoritajiet kontraenti li jistgħu jagħmlu offerta; 19) “proċeduri nnegozjati”: il-proċeduri li fihom l-awtoritajiet kontraenti jistiednu lill-operaturi ekonomiċi ta’ l-għażla tagħhom u jinnegozjaw magħhom il-kundizzjonijiet tal-kuntratt; 20) “djalogu kompetittiv”: proċedura, li għaliha kull operatur ekonomiku jista’ jitlob li jipparteċipa u li fiha l-awtorità kontraenti tmexxi djalogu mal-kandidati mdaħħla f’din il-proċedura, sabiex tiġi żviluppata soluzzjoni waħda jew aktar kapaċi li tikkorrispondi mal-bżonnijiet u fuq bażi tagħha l-kandidati magħżula jkunu mistiedna jerġgħu jippreżentaw offerta. 21) “kuntratt partikularment kumpless” għall-finijiet tar-rikors għall-proċedura tad-djalogu kompetittiv: kuntratt pubbliku li għalih l-awtorità kontraenti: - m’hijiex oġġettivament f’pożizzjoni li tiddefinixxi, f’konformità ma’ l-Artikolu 10(3) b), c) jew d), il-mezzi tekniċi li jistgħu jikkorrispondu għall-bżonnijiet u l-għanijiet tiegħu, u/jew, - m’hijiex oġġettivament f’pożizzjoni li tistabbilixxi s-sistema ġuridika u/jew finanzjarja ta’ proġett; 22) it-termini “miktub” jew “bil-miktub”: kull ġabra ta’ kliem jew ta’ ċifri li tista’ tinqara, tkun ikkupjata, imbagħad ikkomunikata. Din il-ġabra tista’ tinkludi informazzjoni trażmessa u miżmuma minn mezzi elettroniċi; 23) “mezz elettroniku”: mezz li juża tagħmir elettroniku għall-ipproċessar (inkluża l-kompressjoni numerika) u ż-żamma ta’ data , u li juża x-xandir, it-twassil u r-riċeviment b’wajer, bir-radju, b’mezzi ottiċi jew b’mezzi elettromanjetiċi oħrajn. 2. Kuntratt pubbliku li għandu bħala għan il-provvista ta’ prodotti u, fuq bażi sekondarja, ta’ xogħlijiet ta’ tqegħid u installazzjoni hija kkunsidrata bħala “kuntratt pubbliku ta’ provvisti”. Kuntratt pubbliku li għandu bħala għan kemm il-prodotti kif ukoll is-servizzi msemmija fl-Anness I huwa kkunsidrat bħala “kuntratt pubbliku ta’ servizzi” meta l-valur tas-servizzi inkwistjoni jaqbeż dak tal-prodotti inkorporati fil-kuntratt. Kuntratt pubbliku, li għandu bħala għan is-servizzi speċifikati fl-Anness I u li ma jinkludix l-attivitajiet imsemmija fid-Diviżjoni 45 tal-“Vokabularju Komuni ta’ l-Akkwist” li fuq bażi sekondarja meta mqabbla ma’ l-għan prinċipali tal-kuntratt, huwa kkunsidrat bħala kuntratt pubbliku ta’ servizzi. Artikolu 3 Il-prinċipji għall-għoti ta’ kuntratti pubbliċi L-awtoritajiet kontraenti jittrattaw lill-operaturi ekonomiċi fuq livell ugwali, b’mod mhux diskriminatorju u jaġixxu b’trasparenza. TITOLU II Ir-regoli applikabbli għall-kuntratti pubbliċi KAPITOLU I Id-dispożizzjonijiet ġenerali Artikolu 4 L-operaturi ekonomiċi 1. Il-kandidati u l-offerenti li, skond il-leġiżlazzjoni ta’ l-Istat Membru fejn huma stabbiliti, huma awtorizzati li jipprovdu l-provvediment inkwistjoni ma jistgħux jiġu rrifjutati biss minħabba l-fatt li huma kienu obbligati, skond il-leġiżlazzjoni ta’ l-Istat Membru fejn il-kuntratt huwa allokat, li jkunu kemm persuni fiżiċi, kif ukoll persuni legali. Madankollu, għall-kuntratti pubbliċi ta’ servizzi u ta’ xogħlijiet, kif ukoll għall-kuntratti pubbliċi ta’ provvisti li jinkludu, barra minn hekk, servizzi u/jew xogħlijiet ta’ tqegħid u installazzjoni, il-persuni legali jistgħu jkunu obbligati li jindikaw fit-talbiet tagħhom għal parteċipazzjoni jew fl-offerti tagħhom, l-ismijiet u l-kwalifiki professjonali tal-persuni li huma inkarigati bl-eżekuzzjoni tal-provvediment inkwistjoni. 2. Il-gruppi ta’ operaturi ekonomiċi huma awtorizzati li jippreżentaw ruħhom bħala kandidati. Għall-preżentazzjoni ta’ talba għal parteċipazzjoni jew ta’ offerta, l-awtoritajiet kontraenti jistgħu jeżiġu li l-gruppi ta’ operaturi ekonomiċi jkollhom forma ġuridika stipulata, iżda l-grupp magħżul jista’ jkun kostrett li jieħu forma ġuridika stipulata meta l-kuntratt jiġi allokat lilu, sakemm din il-bidla hija meħtieġa għall-eżekuzzjoni tajba tal-kuntratt. Artikolu 5 Il-kunfidenzjalità Mingħajr preġudizzju għad-dispożizzjonijiet ta’ din id-direttiva, notevolment dawk relatati ma’ l-obbligi fil-qasam ta’ informazzjoni għall-kandidati u l-offerenti li jidhru fl-Artikolu 23(4), u l-Artikolu 27, u, f’konformità mal-liġi nazzjonali li hija suġġetta għaliha l-awtorità kontraenti, din ta’ l-aħħar ma tagħtix it-tagħrif li l-operaturi ekonomiċi jkunu tawha b’mod kunfidenzjali; dan it-tagħrif jinkludi notevolment is-sigrieti tekniċi jew kummerċjali u l-aspetti kunfidenzjali ta’ l-offerti. KAPITOLU II L-ambitu ta’ l-applikazzjoni: il-limiti u l-esklużjonijiet SEZZJONI 1 Il-limiti Artikolu 6 L-ammont tal-limiti tal-kuntratti pubbliċi Din id-direttiva tapplika għall-kuntratti pubbliċi li l-valur stmat tagħhom eskluża l-VAT hija ugwali jew ogħla mil-limiti li ġejjin: a) EUR 137 000, għall-kuntratti pubbliċi ta’ provvisti u ta’ servizzi mogħtija mill-awtoritajiet governattivi ċentrali ħlief l-awtoritajiet li joperaw fil-qasam tad-difiża; b) EUR 211 000 għall-kuntratti pubbliċi li ġejjin: - għall-kuntratti ta’ provvisti u ta’ servizzi mogħtija mill-awtoritajiet kontraenti li m’humiex awtoritajiet governattivi ċentrali u mill-awtoritajiet governattivi ċentrali li joperaw fil-qasam tad-difiża, - għall-kuntratti ta’ servizzi mogħtija minn kull awtorità kontraenti u li għandhom bħala għan is-servizzi tal-Kategorija 8 ta’ l-Anness 1 jew s-servizzi tat-telekomunikazzjonijiet tal-Kategorija 5 ta’ Anness imsemmi li l-pożizzjonijiet tagħhom fis-CPV huma ekwivalenti għan-numri ta’ referenza tas-CPV 64228000-0,64221000-1 u 64228000-0. c) EUR 5 278 000, għall-kuntratti pubbliċi ta’ xogħlijiet. Artikolu 7 Il-metodi ta’ kalkolu tal-valur stmat tal-kuntratti pubbliċi u tal-ftehimiet ta’ qafas 1. Il-kalkolu tal-valur stmat ta’ kuntratt pubbliku huwa bbażat fuq l-ammont totali li jrid jitħallas, eskluża l-VAT, stmata mill-awtorità kontraenti. Dan il-kalkolu jikkunsidra l-ammont kollu stmat, inkluża kull forma eventwali ta’ għażla u t-tiġdid eventwali tal-kuntratt. Jekk l-awtorità kontraenti tagħmel provvediment għal sussidji jew ħlasijiet għall-benefiċċju tal-kandidat jew l-offerenti, hija tikkunsidra dan biex tikkalkula l-valur stmat tal-kuntratt. 2. Din l-istima għandha tkun valida fil-mument tal-ħruġ ta’ l-avviż ta’ kuntratt, hekk kif speċifikat fl-Artikolu 23(2), jew, fil-każijiet fejn avviż bħal dan ma jkunx meħtieġ, fil-mument meta l-awtorità kontraenti tibda l-proċedura ta’ għoti tal-kuntratt. 3. L-ebda proġett ta’ xogħol u l-ebda proġett ta’ akkwist immirat biex jikseb ċerta kwantità ta’ provvisti u/jew ta’ servizzi ma jista’ jkun imqassam sabiex tiġi evitata l-applikazzjoni ta’ din id-direttiva. 4. Għall-kuntratti pubbliċi ta’ xogħlijiet, il-kalkolu tal-valur stmat jikkunsidra l-ammont tax-xogħlijiet kif ukoll il-valur totali stmat tal-provvista meħtieġa għall-eżekuzzjoni tax-xogħlijiet u jitqiegħdu għad-dispożizzjoni ta’ l-intraprenditur mill-awtoritajiet kontraenti. 5. a) Meta xogħol ippjanat jew proġett ta’ akkwist ta’ servizzi jista’ jagħti lok għal kuntratti mogħtija fl-istess ħin minn lottijiet separati, il-valur globali stmat tat-totalità ta’ dawn il-lottijiet huwa kkunsidrat.Meta l-valur kumulattiv tal-lottijiet huwa ugwali jew jaqbeż il-limitu speċifikat fl-Artikolu 6, din id-direttiva tapplika għall-għoti ta’ kull lott.Madankollu, l-awtoritajiet kontraenti jistgħu jidderogaw din l-applikazzjoni għal-lottijiet fejn il-valur stmat eskluża l-VAT huwa inqas minn EUR 80 000 għas-servizzi u EUR 1 miljun għax-xogħlijiet u sakemm l-ammont kumulattiv ta’ dawn il-lottijiet ma jaqbiżx l-20% tal-valur kumulattiv tat-totalità tal-lottijiet; b) meta proġett immirat biex jikseb provvisti omoġeneji jista’ jagħti lok għal kuntratti mogħtija fl-istess ħin minn lottijiet separati, il-valur stmat tat-totalità ta’ dawn il-lottijiet huwa kkunsidrat għall-applikazzjoni ta’ l-Artikolu 6 a) u b). Meta l-valur kumulattiv tal-lottijiet huwa ugwali jew jaqbeż il-limitu speċifikat fl-Artikolu 6, din id-direttiva tapplika għall-għoti ta’ kull lott. Madankollu, l-awtoritajiet pubbliċi jistgħu jidderogaw din l-applikazzjoni għal lottijiet li l-valur stmat tagħhom eskluża l-VAT huwa inqas minn EUR 80 000 u sakemm l-ammont kumulattiv ta’ dawn il-lottijiet ma jaqbiżx l-20% tal-valur kumulattiv tat-totalità tal-lottijiet. 6. Għall-kuntratti pubbliċi ta’ provvisti li għandhom bħala għan il-kiri, il-kera jew il-kiri bin-nifs ta’ prodotti, il-valur li għandu jittieħed bħala bażi għall-kalkolu tal-valur stmat tal-kuntratt huwa li ġej: a) fl-ipoteżi ta’ kuntratti pubbliċi b’perjodu stipulat, meta dan huwa ugwali jew inqas minn għaxar snin, il-valur totali stmat għall-perjodu tal-kuntratt jew, meta l-perjodu tal-kuntratt huwa iktar minn għaxar snin, il-valur totali inkluż l-ammont stmat tal-valur residwu; b) fl-ipoteżi ta’ kuntratti pubbliċi b’perjodu mhux stipulat jew f’każ fejn l-istipulazzjoni tal-perjodu tagħhom ma tistax tkun iddefinita, il-valur mensili immultiplikat b’120. 7. Meta dan jikkonċerna kuntratti pubbliċi ta’ provvisti jew ta’ servizzi li għandhom karattru ta’ regolarità jew iddestinati li jkunu mġedda matul perjodu stipulat, bħala bażi għall-kalkolu tal-valur stmat tal-kuntratti jiġi kkunsidrat: a) kemm il-valur reali globali tal-kuntratti suċċessivi simili mogħtija matul l-għaxar snin preċedenti, ikkorreġut, jekk possibbli, biex ikunu kkunsidrati l-emendi fil-kwantità jew fil-valur li jkunu seħħu matul il-ħames snin ta’ wara l-kuntratt inizjali; b) kemm il-valur stmat globali tal-kuntratti suċċessivi mogħtija matul l-għaxar snin wara l-ewwel kunsinna jew matul l-eżerċizzju meta dan huwa iktar minn għaxar snin. L-għażla tal-metodu għall-kalkolu tal-valur stmat ta’ kuntratt pubbliku ma tistax issir sabiex tiġi evitata l-applikazzjoni ta’ din id-direttiva. 8. Għall-kuntratti pubbliċi ta’ servizzi, il-valur li għandu jittieħed bħala bażi għall-kalkolu tal-valur stmat tal-kuntratt huwa, jekk ikun il-każ, dan li ġej: a) għas-servizzi li ġejjin: i) is-servizzi ta’ l-assigurazzjoni: il-primjum pagabbli u l-modi l-oħrajn ta’ rimunerazzjoni; ii) is-servizzi bankarji u servizzi finanzjarji oħrajn: onorarji, kummissjonijiet, imgħaxijiet u modi oħrajn ta’ rimunerazzjoni; iii) il-kuntratti li jinkludu l-kunċett: onorarji, kummissjonijiet pagabbli u modi oħrajn ta’ rimunerazzjoni; b) għall-kuntratti ta’ servizzi li ma jurux prezz totali: i) fl-ipoteżi ta’ kuntratti li għandhom perjodu stipulat, sakemm dan huwa ugwali jew inqas minn 120 xahar: il-valur totali stmat għat-tul kollu tiegħu; ii) fl-ipoteżi ta’ kuntratti li għandhom perjodu mhux stipulat jew iktar minn 120 xahar: il-valur mensili immultiplikat b’120. 9. Għall-ftehimiet ta’ qafas, il-valur li jrid jiġi kkunsidrat huwa l-valur massimu stmat eskluża l-VAT tal-kuntratti kollha ppjanati matul il-perjodu total tal-ftehim ta’ qafas. SEZZJONI 2 Il-kuntratti esklużi Artikolu 8 Il-kuntratti mogħtija skond ir-regoli internazzjonali Din id-direttiva ma tapplikax għall-kuntratti pubbliċi mmexxija mir-regoli differenti ta’ proċedura u mogħtija skond: a) ftehim internazzjonali, milħuq f’konformità mat-Trattat, bejn Stat Membru u pajjiż terz jew aktar u fir-rigward ta’ provvisti jew xogħlijiet iddestinati għat-twettiq jew għall-isfruttar komuni ta’ xogħol mill-Istati firmatarji jew ta’ servizzi ddestinati għat-twettiq jew għall-isfruttar komuni ta’ proġett mill-Istati firmatarji. Kull ftehim ikun ikkomunikat lill-Kummissjoni li, flimkien mal-ftehim ta’ l-Istati Membru jew l-Istati Membri kkonċernati, tista’ tipproċedi għal konsultazzjoni fi ħdan il-Kumitat Konsultattiv għall-Kuntratti Pubbliċi speċifikat fl-Artikolu 41; b) il-proċedura speċifika ta’ organizzazzjoni internazzjonali. Artikolu 9 L-esklużjonijiet speċifiċi Din id-direttiva ma tapplikax għall-kuntratti pubbliċi li ġejjin: a) għall-kuntratti ta’ servizzi li għandhom bħala għan l-akkwist jew il-kiri, ikunu xi jkunu l-metodi finanzjarji, ta’ artijiet, bini eżistenti jew beni mmobiljari oħra jew li jikkonċernaw drittijiet fuq dawn il-beni; b) għall-kuntratti mogħtija f’pajjiż terz, flimkien ma’ operaturi ekonomiċi lokali, għall-finijiet ta’ skjerament tal-forzi militari, tat-tmexxija jew tas-sostenn ta’ operazzjoni militari mmexxija barra mit-territorju ta’ l-Unjoni. KAPITOLU III Ir-regoli speċifiċi dwar id-dokumentazzjoni tal-kuntratt u d-dokumenti tal-kuntratt Artikolu 10 L-ispeċifikazzjonijiet tekniċi 1. L-ispeċifikazzjonijiet tekniċi bħal dawk iddefiniti fil-punt 1) ta’ l-Anness II jidhru fid-dokumenti tal-kuntratt, bħall-avviżi ta’ kuntratt, id-dokumentazzjoni tal-kuntratt jew id-dokumenti supplementari. Meta kuntratt pubbliku jinkludi speċifikazzjonijiet tekniċi sensittivi li ma jistgħux ikunu kkomunikati ħlief lil min jingħata l-offerta tal-kuntratt, dawn ma jistgħux jidhru fl-avviż tal-kuntratt, id-dokumentazzjoni tal-kuntratt jew id-dokumenti supplementari sakemm l-għarfien ta’ l-ispeċifikazzjonijiet imsemmija ma jkunux meħtieġa għat-tħejjija ta’ l-offerti. F’dan il-każ, qabel ma tintbagħat id-dokumentazzjoni tal-kuntratt lill-kandidati, dawn l-ispeċifikazzjonijiet tekniċi jitniżżlu fil-minuti msemmija fl-Artikolu 28. Dan it-tip ta’ speċifikazzjonijiet tekniċi jridu jikkonċernaw biss preċiżjonijiet jew dettalji ta’ l-offerta mingħajr effett tekniku jew finanzjarju sostanzjali fuq l-għan tal-kuntratt pubbliku. Wara li jkun allokat il-kuntratt billi jiġu applikati l-kriterji ta’ għoti, l-awtorità kontraenti tikkomunika lil min jingħata l-offerta l-ispeċifikazzjonijiet tekniċi sensittivi li ma kienux ippreċiżati fl-avviż ta’ kuntratt, fid-dokumentazzjoni tal-kuntratt jew id-dokumenti supplementari sabiex min jingħata l-kuntratt jadatta l-offerta tiegħu b’riżultat ta’ dan. 2. L-ispeċifikazzjonijiet tekniċi għandhom jippermettu aċċess ugwali għal dawk li se jagħmlu l-offerta u ma jistax ikollhom l-effett li joħolqu ostakli mhux iġġustifikati għall-ftuħ tal-kuntratti pubbliċi għall-kompetizzjoni. 3. L-ispeċifikazzjonijiet tekniċi jkunu magħmula: a) kemm b’referenza għall-ispeċifikazzjonijiet tekniċi ddefiniti fl-Anness II u, b’ordni ta’ preferenza, għan-normi nazzjonali li jieħdu post normi Ewropej, il-ftehimiet tekniċi Ewropej, l-ispeċifikazzjonijiet tekniċi komuni, in-normi internazzjonali, sistemi ta’ referenza teknika oħrajn imħejjija minn organi Ewropej ta’ standardizzazzjoni jew, meta dawn ma jeżistux, in-normi nazzjonali, il-ftehimiet tekniċi nazzjonali, jew għall-ispeċifikazzjonijiet tekniċi nazzjonali fir-rigward tal-kunċett, il-kalkolu u t-twettiq ta’ xogħlijiet u implimentazzjoni tal-prodotti, jew b’referenza għan-normi difiża ddefiniti fl-Anness II, punt 3 . Kull referenza jkollha magħha t-terminu “jew ekwivalenti”; b) kemm f’termini ta’ rendiment jew ta’ eżiġenzi funzjonali; dawn jistgħu jinkludu karatteristiċi ambjentali. Sadanittant dawn għandhom ikunu preċiżi biżżejjed li jippermettu lil dawk li qegħdin jagħmlu offerta biex jiddeterminaw l-għan tal-kuntratt u lill-awtoritajiet kontraenti biex jallokaw il-kuntratt; c) kemm f’termini ta’ rendiment jew eżiġenzi funzjonali msemmija fil-punt b), billi jirreferu, bħala mezz ta’ preżunzjoni ta’ konformità ma’ dan ir-rendiment jew dawn l-eżiġenzi funzjonali, għall-ispeċifikazzjonijiet ikkwotati fil-punt a); d) kemm b’referenza għall-ispeċifikazzjonijiet imsemmija fil-punt a) għal ċerti karatteristiċi u għar-rendiment jew eżiġenzi funzjonali msemmija fil-punt b) għal karatteristiċi oħrajn. Fejn l-ispeċifikazzjonijiet tekniċi huma kompatibbli mal-liġi Komunitarja, l-ewwel subparagrafu ma jkunx ta’ preġudizzju għar-regoli tekniċi nazzjonali obbligatorji u għall-eżiġenzi tekniċi li l-Istat Membru, skond il-ftehimiet internazzjonali, irid jissodisfa sabiex jiżgura l-interoperabbiltà meħtieġa mill-ftehimiet imsemmija. 4. Meta l-awtoritajiet kontraenti jagħmlu użu mill-possibbiltà li jirreferu għall-ispeċifikazzjonijiet imsemmija fil-paragrafu 3 a), huma ma jistgħux jirrifjutaw offerta għar-raġuni li l-prodotti u s-servizzi offruti m’humiex konformi ma’ l-ispeċifikazzjonijiet li huma qed jagħmlu referenza għalihom, meta dak li jagħmel offerta jagħti prova fl-offerta tiegħu, għas-sodisfazzjon ta’ l-awtorità kontraenti, b’kull mezz xieraq, li s-soluzzjonijiet li huwa jipproponi jissodisfaw b’mod ugwali l-eżiġenzi ddefiniti mill-ispeċifikazzjonijiet tekniċi. Mezz xieraq jista’ jkun fajl tekniku tal-manifattur jew rapport ta’ prova ta’ organu rikonoxxut. 5. Meta l-awtoritajiet kontraenti jagħmlu użu mill-possibbiltà, ikkunsidrata fil-paragrafu 3, li jistabbilixxu preskrizzjonijiet f’termini ta’ rendiment jew ta’ eżiġenzi funzjonali, huma ma jistgħux jirrifjutaw offerta ta’ xogħlijiet, ta’ prodotti jew ta’ servizzi konformi ma’ norma nazzjonali li tieħu post norma Ewropea, ftehim tekniku Ewropew, speċifikazzjoni teknika komuni, norma internazzjonali, jew sistema ta’ referenza teknika mħejjija minn organu Ewropew ta’ standardizzazzjoni, jekk dawn l-ispeċifikazzjonijiet jikkonċernaw ir-rendimenti jew l-eżiġenzi funzjonali li huma jeħtieġu. Fl-offerta tiegħu, dak li jagħmel offerta huwa marbut li jagħti prova, għas-sodisfazzjoni ta’ l-awtorità kontraenti u b’kull mezz xieraq, li x-xogħlijiet, prodotti jew servizzi konformi man-normi jwieġbu għar-rendimenti jew l-eżiġenzi funzjonali ta’ l-awtorità kontraenti. Mezz xieraq jista’ jkun fajl tekniku tal-manifattur jew rapport ta’ prova ta’ organu rikonoxxut. 6. Meta l-awtoritajiet kontraenti jippreskrivu karatteristiċi ambjentali f’termini ta’ rendimenti jew ta’ eżiġenzi funzjonali, bħal dawk speċifikati fil-paragrafu 3 b), huma jistgħu jużaw l-ispeċifikazzjonijiet ddettaljati jew, jekk ikun meħtieġ, ta’ partijiet minn dawn, hekk kif iddefiniti mit-tikketti ekoloġiċi Ewropej, (pluri)nazzjonali, jew minn kull tikketta ekoloġika oħra sakemm: - dawn ikunu addattati biex jiddefinixxu l-karatteristiċi tal-provvisti jew tas-servizzi li huma l-għan tal-kuntratt, - l-eżiġenzi tat-tikketta jkunu żviluppati fuq bażi ta’ informazzjoni xjentifika, - it-tikketti ekoloġiċi jkunu adottati permezz ta’ proċess li għalih jistgħu jipparteċipaw il-partijiet kollha kkonċernati, bħall-organi governattivi, il-konsumaturi, il-manifatturi, id-distributuri u l-organizzazzjonijiet ambjentali, - u dawn ikunu aċċessibbli għall-partijiet interessati kollha. L-awtoritajiet kontraenti jistgħu jindikaw li l-prodotti jew is-servizzi mogħnija bit-tikketta ekoloġika huma preżunti li jissodisfaw l-ispeċifikazzjonijiet tekniċi ddefiniti fid-dokumentazzjoni tal-kuntratt; huma jridu jaċċettaw kull mezz xieraq ieħor ta’ prova, bħal fajl tekniku tal-manifattur jew rapport ta’ prova ta’ organu rikonoxxut. 7. B’“organi rikonoxxuti” fis-sens ta’ dan l-Artikolu, wieħed jifhem il-laboratorji ta’ prova, ta’ kalibrazzjoni, l-organi ta’ spezzjoni u ta’ ċertifikazzjoni, konformi man-normi Ewropej applikabbli. L-awtoritajiet kontraenti jaċċettaw iċ-ċertifikati maħruġa mill-organi rikonoxxuti fi Stati Membri oħrajn. 8. Sakemm ma jkunux iġġustifikati mill-għan tal-kuntratt, l-ispeċifikazzjonijiet tekniċi ma jistgħux isemmu manifattura jew oriġini ddeterminata jew proċedura partikulari, u lanqas ma ssir referenza għal marka, brevett jew tip, oriġini jew produzzjoni ddeterminata li jkollhom l-effett li jiffavorixxu jew iwarrbu ċerti intrapriżi jew ċerti prodotti. Dan l-aċċenn jew referenza huma awtorizzati, bħala eċċezzjoni, fil-każ fejn deskrizzjoni preċiża u intelliġibbli biżżejjed ta’ l-għan tal-kuntratt m’hijiex possibbli bl-applikazzjoni tal-paragrafi 3 u 4; tali aċċenn jew referenza jkollhom magħhom it-termini “jew ekwivalenti”. Artikolu 11 Varjanti 1. Meta l-kriterju ta’ l-għoti huwa dak ta’ l-offerta l-aktar ekonomikament vantaġġjuża, l-awtoritajiet kontraenti jistgħu jawtorizzaw lil dawk li qegħdin jagħmlu offerta biex jippreżentaw varjanti. 2 L-awtoritajiet kontraenti jindikaw fl-avviż ta’ kuntratt jekk huma jawtorizzawx il-varjanti jew le; jekk ma jkunx hemm indikazzjoni, il-varjanti m’humiex awtorizzati. 3. L-awtoritajiet kontraenti li jawtorizzaw il-varjanti jsemmu fid-dokumentazzjoni tal-kuntratt l-eżiġenzi minimi li l-varjanti jridu jissodisfaw kif ukoll il-metodi għas-sottomissjoni tagħhom. Huma jikkunsidraw biss il-varjanti li jikkorrispondu għall-eżiġenzi minimi mitluba minnhom. 4. Fil-proċeduri għall-għoti ta’ kuntratti pubbliċi ta’ provvisti u ta’ servizzi, l-awtoritajiet kontraenti li awtorizzaw varjanti ma jistgħux jirrifjutaw varjant għar-raġuni waħdanija li dan iwassal, jekk tinżamm, rispettivament kemm għal kuntratt ta’ servizzi minflok kuntratt pubbliku ta’ provvisti, kif ukoll għal kuntratt ta’ provvisti minflok kuntratt pubbliku ta’ servizzi. Artikolu 12 Is-sotto-kuntratti Fid-dokumentazzjoni tal-kuntratt, l-awtorità kontraenti tista’ titlob jew tkun obbligata minn Stat Membru li titlob lil min qiegħed jagħmel offerta biex jindika, fl-offerta tiegħu, liema parti tal-kuntratt huwa għandu l-ħsieb li jagħti bħala sotto-kuntratt lil terzi kif ukoll is-sotto-kuntratturi proposti. Din il-komunikazzjoni ma tippreġudikax il-kwistjoni tar-responsabbiltà ta’ l-operatur ekonomiku prinċipali. Artikolu 13 Il-kundizzjonijiet ta’ attwazzjoni tal-kuntratt L-awtoritajiet kontraenti jistgħu jeżiġu kundizzjonijiet partikulari fir-rigward ta’ l-attwazzjoni tal-kuntratt sabiex dawn ikunu kompatibbli mal-liġi Komunitarja u jkunu indikati fl-avviż ta’ kuntratt jew fid-dokumentazzjoni tal-kuntratt. Dawn il-kundizzjonijiet jistgħu notevolment jimmiraw biex jiżguraw is-sigurtà ta’ l-informazzjoni sensittiva u s-sigurtà tal-provvista meħtieġa mill-awtorità kontraenti jew jikkunsidraw fatturi ambjentali jew soċjali. Artikolu 14 Is-sigurtà ta’ l-informazzjoni Meta dawn ikunu kuntratti pubbliċi li jinvolvu, jeħtieġu u/jew jinkludu informazzjoni sensittiva, l-awtorità kontraenti tippreċiża fid-dokumentazzjoni tal-kuntratt il-miżuri u l-eżiġenzi kollha meħtieġa sabiex tkun żgurata s-sigurtà ta’ din l-informazzjoni fuq il-livell meħtieġ. Għal dan il-għan, l-awtorità kontraenti tista’ teżiġi minn min jagħmel offerta li l-offerta tiegħu tinkludi notevolment l-elementi li ġejjin: a) il-prova li s-sotto-kuntratturi diġà identifikati jkollhom il-kapaċitajiet meħtieġa biex iħarsu l-kunfidenzjalità ta’ l-informazzjoni sensittiva li għaliha huma għandhom aċċess jew li huma għandhom jipproduċu fil-qafas tat-twettiq ta’ l-attivitajiet tagħhom tas-sotto-kuntratt, b) l-impenn li jipprovdu l-istess provi fir-rigward ta’ sotto-kuntratturi ġodda kkunsidrati matul it-twettiq tal-kuntratt, c) l-impenn li jżommu l-kunfidenzjalità ta’ l-informazzjoni sensittiva kollha matul l-attwazzjoni sħiħa tal-kuntratt u wara t-tmiem jew l-iskadenza tal-kuntratt. Artikolu 15 Is-sigurtà tal-provvista Sakemm dawn ikunu konformi mal-liġi Komunitarja, l-awtorità kontraenti tista’ tippreċiża eżiġenzi li jippermettu l-garanzija tas-sigurtà tal-provvista tagħha. Għal dan il-għan, l-awtorità kontraenti tista’ teżiġi minn min jagħmel offerta li l-offerta tiegħu tinkludi notevolment l-elementi li ġejjin: a) il-ġustifikazzjoni li għandu jissodisfa l-obbligi fil-qasam ta’ l-esportazzjoni, it-trasferiment u t-tranżitu tal-merkanzija marbuta mal-kuntratt, inkluż permezz ta’ l-impenn ta’ l-Istat Membru jew ta’ l-Istati Membri kkonċernat(i), b) il-ġustifikazzjoni li l-organizzazzjoni u l-lok tal-katina tal-provvista tiegħu jippermettulu li josserva l-eżiġenzi ta’ l-awtorità kontraenti fil-qasam tas-sigurtà tal-provvista ppreċiżati fid-dokumentazzjoni tal-kuntratt, c) l-impenn li jiffaċċja żidiet eventwali tal-bżonnijiet ta’ l-awtorità kontraenti b’riżultat ta’ sitwazzjoni ta’ urġenza, kriżi jew konflitt armat, d) l-impenn ta’ l-awtoritajiet nazzjonali tiegħu li ma jostakolawx is-sodisfazzjoni ta’ żidiet eventwali tal-bżonnijiet ta’ l-awtorità kontraenti li jinqalgħu b’riżultat ta’ sitwazzjoni ta’ urġenza , kriżi jew konflitt armat, e) l-impenn li jiżgura l-manutenzjoni, il-modernizzazzjoni jew l-adattamenti tal-provvisti li huma l-għan tal-kuntratt, f) l-impenn li jinfurmaha minnufih b’kull tibdil li jseħħ fl-organizzazzjoni tiegħu jew fl-istrateġija industrijali tiegħu li aktarx taffettwa l-obbligi tiegħu lejha. L-eżiġenzi meħtieġa huma ppreċiżati fid-dokumentazzjoni tal-kuntratt jew fid-dokumenti tal-kuntratt. Artikolu 16 L-obbligi relatati mat-taxxa, il-ħarsien ta’ l-ambjent, id-dispożizzjonijiet għal protezzjoni u l-kundizzjonijiet tax-xogħol 1. L-awtorità kontraenti tista’ tindika jew tkun obbligata minn Stat Membru biex tindika fid-dokumentazzjoni tal-kuntratt, l-organu jew l-organi li mingħandhom il-kandidati jew dawk li jagħmlu offerta jistgħu jiksbu informazzjoni rilevanti dwar l-obbligi relatati mat-taxxa, il-ħarsien ta’ l-ambjent, id-dispożizzjonijiet għal protezzjoni u l-kundizzjonijiet tax-xogħol li huma fis-seħħ fl-Istat Membru, ir-reġjun jew il-lokalità li fihom is-servizzi jridu jitwettqu u li jkunu applikabbli għax-xogħlijiet li jsiru fuq is-sit tal-bini jew għas-servizzi pprovduti waqt l-attwazzjoni tal-kuntratt. 2. L-awtorità kontraenti li tipprovdi l-informazzjoni msemmija fil-paragrafu 1 titlob li dawk li jagħmlu offerta biex jindikaw li huma kkunsidraw, waqt it-tħejjija ta’ l-offerta tagħhom, l-obbligi relatati mad-dispożizzjonijiet dwar il-protezzjoni u l-kundizzjonijiet tax-xogħol fis-seħħ fuq il-post fejn is-servizz irid jitwettaq. L-ewwel sotto-paragrafu ma jostakolax l-applikazzjoni tad-dispożizzjonijiet ta’ l-Artikolu 38 relatati mal-verifika ta’ l-offerti anormalment baxxi. KAPITOLU IV Il-proċeduri Artikolu 17 Il-proċeduri applikabbli Sabiex jagħtu l-kuntratti pubbliċi tagħhom, l-awtoritajiet kontraenti japplikaw il-proċeduri nazzjonali, adattati għall-finijiet ta’ din id-direttiva. Huma jagħtu l-kuntratti pubbliċi billi jirrikorru għall-proċedura ristretta, għall-proċedura nnegozjata mal-pubblikazzjoni ta’ avviż ta’ kuntratt jew, fiċ-ċirkostanzi speċifikati fl-Artikolu 19, għad-djalogu kompetittiv. Fil-każijiet u ċ-ċirkostanzi speċifiċi msemmija b’mod espliċitu fl-Artikolu 20, l-awtoritajiet kontraenti jistgħu jirrikorru għal proċedura nnegozjata mingħajr pubblikazzjoni ta’ avviż ta’ kuntratt. Artikolu 18 Il-proċedura nnegozjata mal-pubblikazzjoni ta’ avviż ta’ kuntratt 1. Fil-proċeduri nnegozjati mal-pubblikazzjoni ta’ avviż ta’ kuntratt, l-awtoritajiet kontraenti jinnegozjaw l-offerti flimkien ma’ dawk li jagħmlu offerta sabiex jiġu adattati għall-eżiġenzi li huma jkunu indikaw fl-avviż ta’ kuntratt, fid-dokumentazzjoni tal-kuntratt u fid-dokumenti supplementari eventwali u sabiex isibu l-aħjar offerta f’konformità ma’ l-Artikolu 37. 2. Matul in-negozjati, l-awtoritajiet kontraenti jiżguraw l-ugwaljanza ta’ trattament ta’ dawk kollha li qegħdin jagħmlu offerta. B’mod partikolari, huma ma jagħtux, b’mod diskriminatorju, informazzjoni li aktarx tiffavorixxi wħud minn dawk li jagħmlu offerta meta mqabbla ma’ oħrajn. 3. L-awtoritajiet kontraenti jistgħu jikkunsidraw li l-proċedura nnegozjata ssir f’fażijiet suċċessivi sabiex jitnaqqas in-numru ta’ offerti li jridu jiġu nnegozjati billi japplikaw il-kriterji ta’ l-għoti indikati fl-avviż ta’ kuntratt jew fid-dokumentazzjoni tal-kuntratt. Ir-rikors għal din il-fakultà huwa indikat fl-avviż ta’ kuntratt jew tad-dokumentazzjoni tal-kuntratt. Artikolu 19 Id-djalogu kompetittiv 1. Meta kuntratt huwa partikolarment kumpless, l-awtorità kontraenti, fejn huwa stmat li r-rikors għall-proċedura ristretta jew il-proċedura nnegozjata mal-pubblikazzjoni ta’ avviż ta’ kuntratt ma tkunx se tippermetti l-għoti tal-kuntratt, tista’ tirrikorri għad-djalogu kompetittiv b’konformità ma’ dan l-Artikolu. L-għoti tal-kuntratt pubbliku jsir fuq il-bażi waħdanija tal-kriterju ta’ l-għoti ta’ l-offerta l-aktar ekonomikament vantaġġjuża. 2. L-awtoritajiet kontraenti jippubblikaw avviż ta’ kuntratt li fih huma jgħarrfu bil-bżonnijiet u l-eżiġenzi tagħhom, li huma jiddefinixxu f’dan l-istess avviż u/jew f’dokument deskrittiv. 3. L-awtoritajiet kontraenti, flimkien mal-kandidati magħżula f’konformità mad-dispożizzjonijiet rilevanti ta’ l-Artikoli 29 sa 36, jiftħu djalogu fejn l-għan huwa l-identifikazzjoni u d-definizzjoni tal-mezzi xierqa biex jissodisfaw mill-aħjar il-bżonnijiet tagħhom. Matul dan id-djalogu, huma jistgħu jiddiskutu l-aspetti kollha tal-kuntratt mal-kandidati magħżula. Matul id-djalogu, l-awtoritajiet kontraenti jiżguraw l-ugwaljanza ta’ trattament lil dawk kollha li jagħmlu offerta. B’mod partikolari, huma ma jagħtux, b’mod diskriminatorju, informazzjoni li aktarx tiffavorixxi ċerti minn dawk li għamlu offerta meta mqabbla ma’ oħrajn. L-awtoritajiet kontraenti ma jistgħux jiżvelaw lill-parteċipanti l-oħrajn is-soluzzjonijiet proposti jew informazzjoni kunfidenzjali oħra kkomunikata minn kandidat li qiegħed jipparteċipa għad-djalogu mingħajr ma jkun hemm qbil ma’ dan. 4. L-awtoritajiet kontraenti jistgħu jikkunsidraw li l-proċedura ssir f’fażijiet suċċessivi b’mod li jitnaqqas in-numru ta’ soluzzjonijiet biex jiġu diskussi matul il-fażi tad-djalogu billi jiġu applikati l-kriterji ta’ l-għoti indikati fl-avviż ta’ kuntratt jew fid-dokument ta’ spjegazzjoni. Ir-rikors għal din il-fakultà huwa indikat fl-avviż ta’ kuntratt jew fid-dokument deskrittiv. 5. L-awtorità kontraenti ssegwi d-djalogu sakemm tkun tista’ tidentifika s-soluzzjoni jew is-soluzzjonijiet, skond il-bżonn wara li tkun qabblithom, li aktarx ikunu jikkorrispondu mal-bżonnijiet tagħha. 6. Wara li jkunu ddikjaraw l-għeluq tad-djalogu u jinfurmaw b’dan lill-parteċipanti, l-awtoritajiet kontraenti jistednuhom biex jerġgħu jippreżentaw l-offerta finali tagħhom fuq bażi tas-soluzzjoni jew is-soluzzjonijiet ippreżentati u speċifikati matul id-djalogu. Dawn l-offerti għandhom jinkludu l-elementi kollha mitluba u meħtieġa għat-twettiq tal-proġett. Fuq talba ta’ l-awtorità kontraenti, dawn l-offerti jistgħu jkunu kkjarifikati, ippreċiżati u pperfezzjonati. Sadanittant, dawn id-dettalji, il-kjarifiki, il-perfezzjonamenti jew is-supplimenti ma jistgħux jirriżultaw fil-modifika ta’ l-elementi fundamentali ta’ l-offerta jew tas-sejħa għal offerta, fejn il-varjazzjoni aktarx li tgħawweġ il-kompetizzjoni jew ikollha effett diskriminatorju. 7. L-awtoritajiet kontraenti jevalwaw l-offerti riċevuti skond il-kriterji ta’ l-għoti stabbiliti fl-avviż ta’ kuntratt jew fid-dokument deskrittiv u jagħżlu l-offerta l-aktar ekonomikament vantaġġjuża f’konformità ma’ l-Artikolu 37. Fuq talba ta’ l-awtorità kontraenti, dak li jagħmel offerta identifikat bħala dak li għamel l-offerta l-aktar ekonomikament vantaġġjuża jista’ jintalab jikkjarifika aspetti ta’ l-offerta tiegħu jew jikkonferma l-impenji li jidhru fiha, bil-kundizzjoni li dan ma jirriżultax fil-modifika ta’ elementi sostanzjali ta’ l-offerta jew tas-sejħa għal offerti, it-tagħwiġ tal-kompetizzjoni jew il-wasla għal diskriminazzjonijiet. 8. L-awtoritajiet kontraenti jistgħu jikkunsidraw premjijiet jew ħlasijiet għall-parteċipanti għad-djalogu. Artikolu 20 Il-każ li jiġġustifika r-rikors għall-proċedura nnegozjata mingħajr pubblikazzjoni ta’ avviż ta’ kuntratt 1. L-awtoritajiet kontraenti jistgħu jagħtu l-kuntratti pubbliċi tagħhom billi jirrikorru għal proċedura nnegozjata mingħajr pubblikazzjoni minn qabel ta’ avviż ta’ kuntratt fil-każijiet speċifikati fil-paragrafi 2 sa 6. Id-dispożizzjoni ta’ l-ewwel sotto-paragrafu tapplika ugwalment meta dawn il-kuntratti jingħataw fil-qafas ta’ programm ta’ kooperazzjoni bejn żewġ Stati Membri jew aktar. 2. Fil-każ ta’ kuntratti pubbliċi ta’ xogħlijiet, provvisti jew servizzi l-proċedura nnegozjata mingħajr pubblikazzjoni minn qabel ta’ avviż ta’ kuntratt tista’ tkun applikata fiċ-ċirkostanzi li ġejjin: a) meta urġenza li tirriżulta minn sitwazzjonijiet ta’ kriżi jew konflitt armat ma tkunx kompatibbli mal-perjodi meħtieġa mill-proċeduri ristretti u nnegozjati mal-pubblikazzjoni ta’ avviż ta’ kuntratt; b) meta, minħabba raġunijiet tekniċi jew li jħaddnu l-protezzjoni ta’ drittijiet ta’ esklussività, il-kuntratt jista’ jkun fdat biss lil operatur ekonomiku ddeterminat. 3. Fil-każijiet tal-kuntratti pubbliċi ta’ servizzi u ta’ provvisti, il-proċedura nnegozjata mingħajr pubblikazzjoni minn qabel ta’ avviż ta’ kuntratt tista’ tkun applikata għal servizzi ta’ riċerka u żvilupp kif ukoll għal prodotti mmanifatturati unikament għall-finijiet ta’ riċerka, sperimentazzjoni, studju jew żvilupp, ħlief għall-produzzjoni f’kwantitajiet immirati biex tkun stabbilita l-vijabbiltà kummerċjali tal-prodott jew biex ikunu mifdija l-ispejjeż tar-riċerka u l-iżvilupp. 4. Fil-każ tal-kuntratti pubbliċi ta’ provvisti, il-proċedura nnegozjata mingħajr pubblikazzjoni minn qabel ta’ avviż ta’ kuntratt tista’ tkun applikata għall-kunsinni u l-provvisti li ġejjin: a) għall-kunsinni supplementari li jsiru mill-fornitur tal-bidu u huma ddestinati kemm għar-riforniment parzjali ta’ provvisti jew installazzjonijiet ta’ użu kurrenti, kif ukoll għall-estensjoni ta’ provvisti jew installazzjonijiet eżistenti, meta l-bdil ta’ fornitur jobbliga lill-awtorità kontraenti biex takkwista materjal ta’ teknika differenti li jwassal għal nuqqas ta’ kompatibbiltà jew diffikultajiet tekniċi sproporzjonati fl-użu u fiż-żamma.It-tul ta’ żmien ta’ dawn il-kuntratti, kif ukoll il-kuntratti li jistgħu jiġġeddu, ma jistax, b’regola ġenerali, jaqbeż il-ħames snin; b) għall-provvista ta’ armi, munizzjon u/jew materjal tal-gwerra mill-gvern ta’ Stat Membru għall-gvern ta’ Stat Membru ieħor; 5. Fil-każ tal-kuntratti pubbliċi ta’ xogħlijiet u l-kuntratti pubbliċi ta’ servizzi, il-proċedura nnegozjata mingħajr pubblikazzjoni minn qabel ta’ avviż ta’ kuntratt tista’ tkun applikata għax-xogħlijiet jew is-servizzi supplementari li ma jidhrux fil-proġett ippjanat fil-bidu u lanqas fil-kuntratt inizjali u li jsiru neċessarji, wara ċirkostanza mhux prevista, ma’ l-attwazzjoni tax-xogħol jew tas-servizz hekk kif inhu deskritt, bil-kundizzjoni li l-għoti jingħata lill-operatur ekonomiku li jagħmel dan ix-xogħol jew dan is-servizz: i) meta dawn ix-xogħlijiet jew is-servizzi supplementari ma jistgħux teknikament jew ekonomikament ikunu sseparati mill-kuntratt inizjali mingħajr inkonvenjent kbir għall-awtoritajiet kontraenti, jew ii) meta dawn ix-xogħlijiet jew is-servizzi, għalkemm ikunu separabbli mill-attwazzjoni tal-kuntratt inizjali, huma strettament meħtieġa għat-titjib tiegħu. . Madankollu, l-ammont kumulattiv tal-kuntratti mogħtija għax-xogħlijiet u s-servizzi supplementari m’għandux jaqbeż 50% ta’ l-ammont tal-kuntratt inizjali; 6. Il-proċedura nnegozjata mingħajr pubblikazzjoni minn qabel ta’ avviż ta’ kuntratt tista’ tkun applikata għal xogħlijiet jew servizzi ġodda li jikkonsistu fir-ripetizzjoni ta’ xogħlijiet jew servizzi simili mogħtija lill-operatur ekonomiku li ngħata l-kuntratt inizjali mill-istess awtoritajiet kontraenti, bil-kundizzjoni li dawn ix-xogħlijiet jew dawn is-servizzi jkunu konformi ma’ proġett bażiku u li dan il-proġett kien l-għan ta’ kuntratt inizjali mogħti skond il-proċedura ristretta, il-proċedura nnegozjata bil-pubblikazzjoni ta’ avviż ta’ kuntratt jew id-djalogu kompetittiv.Il-possibbiltà li jsir rikors għal din il-proċedura hija indikata mill-ftuħ għall-kompetizzjoni ta’ l-ewwel attività u l-ammont totali ppjanat għas-segwitu tax-xogħlijiet jew tas-servizzi jkun ikkunsidrat mill-awtoritajiet kontraenti għall-applikazzjoni ta’ l-Artikolu 6.Ma jistax isir rikors għal din il-proċedura ħlief matul perjodu ta’ ħames snin wara t-tmiem tal-kuntratt inizjali. Artikolu 21 Il-ftehimiet ta’ qafas 1. L-Istati Membri jistgħu jikkunsidraw il-possibbiltà għall-awtoritajiet kontraenti biex jikkonkludu ftehimiet ta’ qafas. 2. Għall-finijiet tal-konklużjoni ta’ ftehim ta’ qafas, l-awtoritajiet kontraenti jsegwu r-regoli ta’ proċedura stipulati f’din id-direttiva fil-fażijiet kollha sa l-għoti tal-kuntratti bbażati fuq dan il-ftehim ta’ qafas. L-għażla tal-partijiet għall-ftehim ta’ qafas issir bl-applikazzjoni tal-kriterji ta’ l-għoti stabbiliti f’konformità ma’ l-Artikolu 37. Il-kuntratti bbażati fuq ftehim ta’ qafas jingħataw skond il-proċeduri stipulati fil-paragrafi 3 u 4. Dawn il-proċeduri huma applikabbli biss bejn l-awtoritajiet kontraenti u l-operaturi ekonomiċi li kienu oriġinarjament partijiet fil-ftehim ta’ qafas. Wara l-għoti ta’ kuntratti bbażati fuq il-ftehim ta’ qafas, il-partijiet ma jistgħux f’ebda każ jagħmlu emendi sostanzjali għat-termini ffissati f’dan il-ftehim ta’ qafas, notevolment fil-każ stipulat fil-paragrafu 3. It-tul ta’ żmien ta’ ftehim ta’ qafas ma jistax jaqbeż il-ħames snin, ħlief f’każijiet eċċezzjonali ġġustifikati b’mod xieraq, notevolment bil-għan tal-ftehim ta’ qafas. L-awtoritajiet kontraenti ma jistgħux jirrikorru għall-ftehimiet ta’ qafas b’mod abużiv jew b’mod li jostakola, ixekkel jew jgħawweġ il-kompetizzjoni. 3. Meta ftehim ta’ qafas ikun konkluż ma’ operatur ekonomiku wieħed, il-kuntratti bbażati fuq dan il-ftehim ta’ qafas jingħataw fit-termini ta’ żmien stabbiliti fil-ftehim ta’ qafas. Għall-għoti ta’ dawn il-kuntratti, l-awtoritajiet kontraenti jistgħu jikkonsultaw bil-miktub lill-operatur li huwa parti fil-ftehim ta’ qafas, billi jitolbuh ikompli, jekk ikun hemm bżonn, l-offerta tiegħu. 4. Meta ftehim ta’ qafas ikun konkluż ma’ bosta operaturi ekonomiċi, in-numru tagħhom irid ikun mill